               EURÓPAI BIZOTTSÁG
            Brüsszel, 2015.10.27.
            COM(2015) 535 final
            2015/0249(NLE)
            Javaslat
            A TANÁCS HATÁROZATA
            az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodása („1958. évi felülvizsgált megállapodás”) 3. felülvizsgálatának lezárásáról

               INDOKOLÁS

               1.A HATÁROZAT HÁTTERE

               Az ENSZ Európai Gazdasági Bizottságának (ENSZ EGB) Járműelőírások Harmonizálása Világfóruma (WP.29) nemzetközi szinten harmonizált követelményeket dolgoz ki, melyek célja, hogy felszámolják az 1958. évi felülvizsgált megállapodásban részes Szerződő Felek közötti gépjármű-kereskedelem műszaki akadályait, valamint biztosítsák, hogy a járművek nagyfokú biztonságot nyújtsanak, és óvják a környezetet. Az Unió a 97/836/EK tanácsi határozattal csatlakozott az 1958. évi felülvizsgált megállapodáshoz.

               A WP.29 2010 márciusában tartott 150. ülésén megállapodás született arról, hogy intézkedéseket kell fontolóra venni a járművekre vonatkozó előírásoknak az 1958. évi felülvizsgált megállapodás keretében történő harmonizálásának jövőbeli irányával kapcsolatban azzal a céllal, hogy minél több ország és regionális gazdasági integrációs szervezet vegyen részt a világfórumon, és nőjön az 1958. évi felülvizsgált megállapodásban részes Szerződő Felek száma. E felülvizsgálat célja az is, hogy javítsa az 1958. évi felülvizsgált megállapodás működését és megbízhatóságát, valamint gondoskodjon arról, hogy továbbra is ez a megállapodás maradjon a gépjárműágazatra érvényes műszaki előírások meghatározó nemzetközi keretrendszere.

               A Bizottság 2013 júliusában felhatalmazást kapott a Tanácstól, hogy az Unió nevében tárgyalásokat folytasson a megállapodás felülvizsgálatára irányuló javaslatokról. E célból vállalta a WP.29 által a megállapodás felülvizsgálatára irányuló javaslatok kidolgozásának céljára létrehozott nem hivatalos munkacsoport irányítását. E munka eredményét a WP.29 2014 márciusában bemutatta, majd úgy döntött, hogy egyelőre „jegeli” a javaslattervezeteket annak érdekében, hogy a Szerződő Felek el tudják indítani a javaslatok értékelését célzó eljárásaikat nemzeti szinten. 2014 novemberében több Szerződő Fél közösen azt a javaslatot nyújtotta be a WP.29-nek, hogy az új ENSZ-előírások elfogadásához és a már hatályos ENSZ-előírások módosításához szükséges kétharmados szavazati küszöböt emeljék négyötödösre.

               A 2014. május 28-i SWD(2014) 178 final jelzetű „Jelentés a Járműelőírások Harmonizálása Világfórum 2013-as tevékenységeinek eredményeiről” című bizottsági szolgálati munkadokumentum szerint amennyiben pozitív fogadtatásra talál a szavazatküszöb emelésére irányuló javaslat, várhatóan sokkal nagyobb eséllyel lehetne a megállapodást olyan új Szerződő Felekre kiterjeszteni, mint India, Kína vagy a Délkelet-ázsiai Nemzetek Szövetségét (ASEAN) alkotó országok, melyek mind fontos partnerei az EU-nak. A CARS 2020 cselekvési terv szintúgy elismeri, hogy a leghatékonyabban úgy lehet a nem vámjellegű kereskedelmi akadályokat eltávolítani, ha az EU kereskedelmi partnerei elfogadják az 1958. évi megállapodás alapján elfogadott, nemzetközi szinten harmonizált járműelőírásokat, tehát növelni kell az 1958. évi megállapodás vonzerejét. A megállapodás felülvizsgálatára irányuló javaslatok értékelését követően a fentiekkel való összefüggésben megállapítható, hogy a javaslatok – köztük az is, hogy emeljék a szavazati küszöböt négyötödösre – alkalmasak arra, hogy a megállapodást vonzóbbá tegyék a harmadik országok számára, valamint egyúttal működését is hatékonyabbá és megbízhatóbbá tegyék.

               Ennélfogva az Európai Uniónak mint a megállapodásban részes Szerződő Félnek meg kell tennie a szükséges lépéseket az 1958. évi megállapodás javasolt módosításainak elfogadása érdekében a 97/836/EK tanácsi határozat 5. cikkének (1) bekezdésében és III. mellékletének 3. pontjában meghatározott eljárásoknak megfelelően. Ezen eljárások szerint a Bizottság javaslata alapján a Tanácsnak kell határozatot elfogadnia a megállapodás felülvizsgálatának lezárásáról, és az Unió nevében be kell nyújtania a megállapodás módosítására irányuló javaslatokat a Szerződő Feleknek. A megállapodás 13. cikkének 1. pontja úgy rendelkezik, hogy ehhez a javasolt módosítás szövegét tartalmazó értesítést el kell küldeni az Egyesült Nemzetek főtitkárának, aki azt továbbítja az összes Szerződő Félnek.

               A megállapodás 13. cikkének 2. és 3. pontja értelmében a módosító javaslatokat elfogadottnak kell tekinteni, ha egyik Szerződő Fél sem nyilvánítja ki ellenvetését hat hónapon belül azt a napot követően, amelyen a módosító javaslatot a főtitkár továbbította. Mivel a megállapodásban részes valamennyi Szerződő Fél hozzájárulására szükség van, a WP.29 úgy döntött, hogy mielőtt a megállapodás módosítása céljából elindítja a 13. cikk szerinti eljárást, nem hivatalos szavazás útján meggyőződik arról, hogy a javasolt módosítás a jelenlegi megállapodásban részes összes Szerződő Fél számára elfogadható-e. Ezért a Bizottságot fel kell hatalmazni arra, hogy az EU nevében a javasolt módosítások mellett szavazzon.

               2.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

               Az 1958. évi felülvizsgált megállapodás újabb felülvizsgálatára irányuló javaslattervezetekkel kapcsolatban rendszeres konzultációkra került sor minden gépjárműipari érdekelt féllel, a gépjárművekkel foglalkozó munkacsoportban zajló egyeztetések formájában. A tárgyalások során a tagállamokkal a „Műszaki Bizottság – Gépjárművek” elnevezésű bizottság keretében egyeztettek, amint azt a Tanács által 2013 júliusában kiadott tárgyalási irányelvek előirányozzák. A tagállamok és az ipari szövetségek képviselői is részt vettek a WP.29 által létrehozott nem hivatalos munkacsoportban, különösen abban a részében, amely a megállapodás 3. felülvizsgálatára vonatkozó javaslattervezetek kidolgozásával foglalkozott a Bizottság szervezeti egységeinek vezetésével.

               A konzultáció során sikerült megegyezni a nem hivatalos munkacsoport által a megállapodás 3. felülvizsgálatára vonatkozóan kidolgozott és a WP.29-hez benyújtott javaslattervezetekről, és az ENSZ-előírások elfogadásához és módosításához szükséges szavazati küszöb emelésének javaslata pozitív fogadtatásra talált.

               Ezzel a határozattal kapcsolatban nem készült hatásvizsgálat, de a Bizottság szervezeti egységei költség-haszon elemzést végeztek, hogy meggyőződjenek arról: a megállapodás tervezett módosításai valóban beváltják a hozzájuk fűzött reményeket, azaz növelik a megállapodás vonzerejét, amelyhez felülvizsgálata után így feltehetően egyéb országok is csatlakoznak, amelyekben így könnyebb lesz a piacra jutás, azaz javul az uniós gépjárműipar globális versenyképessége.

               3.A HATÁROZAT JOGI ELEMEI

               Amint azt a 97/836/EK tanácsi határozat 5. cikkének (1) bekezdése megállapítja, e határozat jogalapját az Európai Unió működéséről szóló szerződés 218. cikke (6) bekezdésének a) pontja képezi.

               A megállapodás tervezett módosításai magukban foglalnák a gépjárművekre vonatkozó műszaki előírások kidolgozási, módosítási és elfogadási eljárásait, csakúgy mint a Szerződő Felek általi végrehajtásukat, a típusjóváhagyások megadásának feltételeit és azok kölcsönös elismerését; így az uniós típus-jóváhagyási jogszabályok szerint megadott jóváhagyásoknak továbbra is a megállapodás lesz az alapja.

               4.KÖLTSÉGVETÉSI VONZATOK

               A javaslat nincs hatással az uniós költségvetésre.

               5.OPCIONÁLIS ELEMEK

               A javasolt aktus nem érinti az Európai Gazdasági Térséget, ezért arra nem kell kiterjeszteni.

               2015/0249 (NLE)

               Javaslat

               A TANÁCS HATÁROZATA

               az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodása („1958. évi felülvizsgált megállapodás”) 3. felülvizsgálatának lezárásáról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikkére, összefüggésben 218. cikke (6) bekezdésének a) pontjával,

               tekintettel az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához való csatlakozásáról szóló, 1997. november 27-i 97/836/EK tanácsi határozatra
                  1
               , különösen annak 5. cikke (1) bekezdésére és III. melléklete 3. pontjára,

               tekintettel az Európai Bizottság javaslatára,

               tekintettel az Európai Parlament egyetértésére,

               mivel:

               (1)Az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodása (a továbbiakban: megállapodás) 1995. október 16-án lépett hatályba.

               (2)A megállapodás 13. cikke úgy rendelkezik, hogy a megállapodás és függelékei módosításainak elfogadásához vezető eljárás abban áll, hogy a Szerződő Félnek értesítést kell küldenie a javasolt módosítások szövegéről az Egyesült Nemzetek főtitkárának, aki azt továbbítja az összes Szerződő Félnek. Ha egyik Szerződő Fél sem nyilvánítja ki ellenvetését hat hónapon belül azt a napot követően, amelyen a módosító javaslatot a főtitkár továbbította, a módosítás az összes Szerződő Fél számára a hat hónapos határidő eltelte után három hónappal hatályba lép.

               (3)A Járműelőírások Harmonizálása Világfórum (a továbbiakban: WP.29) 2010 márciusában tartott 150. ülésén megállapodás született egy nem hivatalos munkacsoport létrehozásáról, amely támogatja a WP.29-et a járműelőírásoknak az 1958. évi felülvizsgált megállapodás keretében történő harmonizálásának jövőbeli irányával kapcsolatos intézkedések kialakításában. A cél az, hogy minél több ország és regionális gazdasági integrációs szervezet vegyen részt a világfórum tevékenységeiben, és nőjön az 1958. évi felülvizsgált megállapodásban részes Szerződő Felek száma azáltal, hogy javul a megállapodás működése és megbízhatósága, aminek köszönhetően továbbra is ez marad a gépjárműágazatra érvényes műszaki előírások meghatározó nemzetközi keretrendszere.

               (4)2013. július 15-én a Tanács felhatalmazta a Bizottságot a megállapodás módosítására irányuló tárgyalásoknak a WP.29-en belül történő megkezdésére. A Bizottság az Unió nevében tárgyalásokat folytatott a megállapodás felülvizsgálatára irányuló javaslatokról a WP.29 által létrehozott nem hivatalos munkacsoportban.

               (5)A WP.29 2014 márciusában tartott 162. ülésén tudomásul vette a nem hivatalos munkacsoport által az 1958. évi megállapodás 3. felülvizsgálatára kidolgozott javaslatokat, és felkérte a megállapodásban részes Szerződő Feleket a megállapodás módosítására irányuló javaslatok értékelését célzó nemzeti eljárásaik elindítására.

               (6)A WP.29 2014 novemberében tartott 164. ülésén tudomásul vette a több Szerződő Fél által közösen benyújtott javaslatot, miszerint az új ENSZ-előírások elfogadásához és a már hatályos ENSZ-előírások módosításához szükséges kétharmados szavazati küszöböt emeljék négyötödösre. Az EU képviselője bejelentette, hogy e javaslattal kapcsolatban az uniós tagállamok álláspontját össze kívánják hangolni.

               (7)A megállapodás 3. felülvizsgálatára és a kétharmados szavazati küszöb négyötödösre való emelésére irányuló javaslatok összhangban vannak az abban a tanácsi határozatban kitűzött tárgyalási célokkal, amely révén a Bizottság felhatalmazást kapott a megállapodás 3. felülvizsgálatára irányuló tárgyalásoknak a WP.29-en belül történő megkezdésére.

               (8)Ezért a megállapodás 1–15. cikkét, valamint 1. és 2. függelékét ennek megfelelően módosítani kell.

               (9)A megállapodás e módosításait az Európai Unió nevében jóvá kell hagyni.

               (10)A megállapodás módosítását célzó, a 13. cikk szerinti eljárás elindítása előtt a WP.29 nem hivatalos szavazást szervez, hogy meggyőződjön arról, hogy a megállapodás említett módosításaival kapcsolatban minden Szerződő Fél egyetértésre tud-e majd jutni. Az Unió e módosítások mellett fog szavazni.

               (11)Ha a WP.29-ben tartott nem hivatalos szavazás során minden Szerződő Fél egyetért a javasolt módosításokkal, a Tanács elnöke kinevezi azt a személyt, aki az Európai Uniót képviselve felhatalmazást kap, hogy – a 97/836/EK tanácsi határozat III. mellékletének 3. pontja szerint és a megállapodás 13. cikkének 1. pontjában meghatározott eljárásnak megfelelően – értesítse az ENSZ főtitkárát a javasolt módosítások szövegéről,

               ELFOGADTA EZT A HATÁROZATOT:

               1. cikk

               Az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásának 3. felülvizsgálatát a Tanács az Unió nevében jóváhagyja.

               A megállapodás 3. felülvizsgálatának szövege e határozat mellékletét alkotja.

               2. cikk

               A Tanács elnöke kijelöli azt a személyt, aki felhatalmazást kap arra, hogy az Európai Unió nevében eljárjon a megállapodás 13. cikkének 1. pontjában előírt értesítéssel kapcsolatban annak érdekében, hogy elindítsa a megállapodás 3. felülvizsgálatának lezárására irányuló eljárást, és kifejezze az Európai Unió azon álláspontját, miszerint egyetért a megállapodás 3. felülvizsgálatával, és azt magára nézve kötelezőnek tekinti.

               3. cikk

               Ez a határozat az Európai Unió Hivatalos Lapjában való kihirdetésének napján lép hatályba
                  2
               .

               Kelt Brüsszelben, -án/-én.

                     a Tanács részéről

                     az elnök

                     (1)
                  HL L 346., 1997.12.17., 78. o.

                     (2)
                  A megállapodás hatálybalépésének időpontját a Tanács Főtitkársága teszi közzé az Európai Unió Hivatalos Lapjában.

    ---documentbreak---

               EURÓPAI BIZOTTSÁG
            Brüsszel, 2015.10.27.
            COM(2015) 535 final
            MELLÉKLET
            a következőhöz:
            A Tanács határozata
            az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodása („1958. évi felülvizsgált megállapodás”) 3. felülvizsgálatának az Európai Unió nevében történő jóváhagyásáról

               MELLÉKLET

               Megállapodás a kerekes járművekre és az azokba szerelhető, illetve az azokon használható berendezésekre és tartozékokra vonatkozó harmonizált műszaki ENSZ-előírások elfogadásáról, valamint az ezen ENSZ-előírások alapján megadott jóváhagyások kölcsönös elismerésének feltételeiről
                  1

               3. felülvizsgálat

               Preambulum

               A SZERZŐDŐ FELEK,

               AZZAL A SZÁNDÉKKAL, hogy módosítsák a közúti járművekre, a közúti járművekbe szerelhető alkatrészekre, illetve a közúti járműveknél használatos tartozékokra vonatkozó egységes műszaki előírások elfogadásáról és ezen előírások alapján kibocsátott jóváhagyások kölcsönös elismerésének feltételeiről szóló, Genfben, 1958. március 20-án kelt és 1995. október 16-án módosított egyezményt, és

               AZZAL AZ ÓHAJJAL, hogy olyan harmonizált ENSZ-előírások meghatározása révén, amelyek betartása bizonyos kerekes járművek, berendezések és tartozékok esetében elégséges ahhoz, hogy azokat országaikban és régióikban használni lehessen, csökkentsék a nemzetközi kereskedelem műszaki akadályait,

               FELISMERVE a kerekes járművek, valamint a kerekes járművekre és az azokba szerelhető, illetve az azokon használható berendezések és tartozékok által nyújtott biztonság, környezetvédelem, energiahatékonyság és a lopásgátló technológia működésének jelentőségét az olyan előírások kidolgozása tekintetében, amelyek műszakilag és gazdasági szempontból is kivitelezhetők és lépést tartanak a műszaki fejlődéssel,

               AZZAL AZ ÓHAJJAL, hogy ezen ENSZ-előírásokat minden lehetséges esetben alkalmazzák országaikban és régióikban,

               AZZAL AZ ÓHAJJAL, hogy megkönnyítsék országaikban azon járművek, berendezések és tartozékok elfogadottságát, amelyeket egy másik Szerződő Fél jóváhagyó hatóságai ezen ENSZ-előírásoknak megfelelően hagyták jóvá,

               AZZAL AZ ÓHAJJAL, hogy a megállapodás keretében kidolgozzák a nemzetközi egészjárműtípus-jóváhagyások (IWVTA) rendszerét annak érdekében, hogy növeljék a megállapodáshoz mellékelt egyes ENSZ-előírásokból származó előnyöket, egyszerűbbé tegyék a Szerződő Felek számára az előírások végrehajtását, valamint az egész járművek típusjóváhagyásainak kölcsönös elismerése szélesebb körű legyen,

               AZZAL AZ ÓHAJJAL, hogy növeljék a megállapodásban részes Szerződő Felek számát a megállapodás működésének és megbízhatóságának javítása révén, valamint gondoskodjanak arról, hogy továbbra is a megállapodás maradjon a gépjárműágazatra érvényes műszaki előírások meghatározó nemzetközi keretrendszere,

               MEGÁLLAPODTAK a következőkben:

               1. cikk

               1.A Szerződő Felek az összes Szerződő Fél részvételével létrehozott igazgatási bizottság keretében, az e megállapodás függelékben meghatározott eljárási szabályzat szerint és az alábbi cikkek és pontok alapján ENSZ-előírásokat dolgoznak ki a kerekes járművekre, valamint a kerekes járművekre és az azokba szerelhető, illetve az azokon használható berendezésekre és tartozékokra vonatkozóan. Azon Szerződő Felek számára, akik az előírások végrehajtási módjaként a típusjóváhagyást választják, a megállapodás a típusjóváhagyások megadásának és kölcsönös elfogadásának feltételeit is tartalmazza.

               E megállapodás alkalmazásában:

               „Kerekes járművek, berendezések és tartozékok”: minden olyan kerekes jármű, berendezés és tartozék, amelynek jellemzői hatással vannak a járműbiztonságra, a környezet védelmére, az energiatakarékosságra és a lopásgátló technológia működésére.

               „ENSZ-előírás alapján történő típusjóváhagyás”: azon közigazgatási eljárás, melynek során az egyik Szerződő Fél jóváhagyó hatóságai a szükséges ellenőrzések elvégzése után kinyilvánítják, hogy a gyártó által bemutatott jármű, berendezés vagy tartozék megfelel az adott ENSZ-előírás követelményeinek. Ezt követően a gyártó tanúsítja, hogy minden forgalomba hozott járművet, berendezést vagy tartozékot úgy gyártottak, hogy az megfeleljen a jóváhagyott terméknek.

               „Egészjárműtípus-jóváhagyás”: a kerekes járművekre, berendezéseikre és tartozékaikra a vonatkozó ENSZ-előírások alapján megadott jóváhagyások egyetlen, az egész járműre vonatkozó jóváhagyásban történő egyesítése a nemzetközi egészjárműtípus-jóváhagyási (IWTA) rendszer rendelkezéseinek megfelelően.

               „ENSZ-előírás változata”: olyan ENSZ-előírás, amelyet kidolgozását és elfogadását követően módosítottak az ebben a megállapodásban, különösen a 12. cikkben leírt eljárásoknak megfelelően. A módosítások nélküli ENSZ-előírás, csakúgy mint a későbbi módosítás(oka)t magában foglaló ENSZ-előírás ugyanazon ENSZ-előírás külön változatainak tekintendők.

               „ENSZ-előírást alkalmazó”: olyan Szerződő Fél, amely viszonylatában az adott ENSZ-előírás hatályba lép. Az ENSZ-előírást alkalmazó Szerződő Felek emellett saját nemzeti/regionális jogszabályaikat is hatályban tarthatják. Dönthetnek úgy is, hogy felváltják a nemzeti/regionális jogszabályaikat az általuk alkalmazott ENSZ-előírásokkal, de a megállapodás nem kötelezi őket erre. A Szerződő Felek azonban kötelesek elfogadni nemzeti/regionális jogszabályaik megfelelő részének alternatívájaként az országukban/régiójukban alkalmazott ENSZ-előírások legutolsó változata alapján megadott ENSZ-típusjóváhagyásokat. Az ENSZ-előírásokat alkalmazó Szerződő Felek jogait és kötelezettségeit e megállapodás különböző cikkei részletesen leírják.

               Az ENSZ-előírások alkalmazására a típusjóváhagyás mellett különböző közigazgatási eljárások létezhetnek. Az egyetlen általánosan ismert és az Európai Gazdasági Bizottság bizonyos tagállamaiban alkalmazott alternatív eljárás az öntanúsítás, amelynek során a gyártó minden előzetes közigazgatási ellenőrzés nélkül tanúsítja, hogy minden egyes forgalomba hozott termék megfelel az adott ENSZ-előírásnak; az illetékes közigazgatási hatóságok a forgalmazott termékek véletlenszerű mintavételével ellenőrizhetik, hogy az öntanúsítás tárgyát képező termékek megfelelnek-e az adott ENSZ-előírás követelményeinek.

               2.Az igazgatási bizottságban a függelékben meghatározott eljárási szabályzatnak megfelelően az összes Szerződő Fél képviselteti magát.

               Az igazgatási bizottság minden ENSZ-előírásról, miután azt a függelékben megadott eljárás szerint kidolgozták, tájékoztatja az Egyesült Nemzetek főtitkárát (a továbbiakban: főtitkár). A főtitkár ezt követően a lehető leghamarabb értesíti a Szerződő Feleket az ENSZ-előírásról.

               Az ENSZ-előírást elfogadottnak kell tekinteni, kivéve, ha a főtitkár által küldött értesítéstől számított hat hónapon belül az értesítés időpontjában meglevő Szerződő Felek több mint egyötöde arról tájékoztatja a főtitkárt, hogy nem ért egyet az ENSZ-előírással.

               Az ENSZ-előírás a következők meghatározására terjed ki:

               a)az érintett kerekes járművek, berendezések vagy tartozékok;

               b)olyan műszaki követelmények, amelyek a kialakításra vonatkozó korlátozások helyett lehetőség szerint teljesítményorientáltak, objektív és megfelelő módon figyelembe veszik a rendelkezésre álló technológiákat, valamint a költségeket és az előnyöket is, és alternatívákat is tartalmazhatnak;

               c)azok a vizsgálati módszerek, amelyekkel a teljesítménykövetelmények teljesülését igazolni kell;

               d)a típusjóváhagyás megadásának és kölcsönös elismerésének feltételei, beleértve a közigazgatási rendelkezéseket, a jóváhagyási jeleket és a gyártás megfelelőségét biztosító feltételeket;

               e)az ENSZ-előírás hatálybalépésének dátuma(i), ideértve azt a dátumot is, amelytől kezdve az előírást alkalmazó Szerződő Felek jóváhagyásokat adhatnak ki az adott ENSZ-előírás alapján, csakúgy mint azt a dátumot, amelytől kezdve el kell fogadniuk az ilyen jóváhagyásokat (amennyiben ez a dátum különböző);

               f)a gyártó által benyújtandó adatközlő lap.

               Az ENSZ-előírás szükség esetén a jóváhagyó hatóságok által akkreditált azon laboratóriumokra is hivatkozhat, amelyekben a jóváhagyásra átadott kerekes járművek, berendezések vagy tartozékok típusainak elfogadhatóságát vizsgálják.

               A fent említett ENSZ-előírások mellett e megállapodás az egészjárműtípus-jóváhagyások rendszerét létrehozó ENSZ-előírás kidolgozásának lehetőségéről is rendelkezik. Ez utóbbi ENSZ-előírás az alkalmazási kört, a közigazgatási eljárásokat és a különféle szintű szigorral meghatározott műszaki követelményeket hivatott megállapítani egy adott ENSZ-előírás ugyanazon változatán belül.

               Az 1. és a 12. cikk egyéb rendelkezéseinek sérelme nélkül az egészjárműtípus-jóváhagyásról szóló ENSZ-előírást alkalmazó Szerződő Felek csak az említett ENSZ-előírás legutóbbi változatában foglalt legszigorúbb rendelkezések alapján megadott típusjóváhagyásokat kötelesek elfogadni.

               E megállapodásnak részét képezik továbbá azon közigazgatási és eljárási rendelkezések jegyzékei, amelyek az e megállapodáshoz mellékelt valamennyi ENSZ-előírásra és az egy vagy több ENSZ-előírást alkalmazó összes Szerződő Félre vonatkoznak.

               3.A főtitkár az ENSZ-előírás elfogadásáról a lehető leghamarabb értesíti az összes Szerződő Felet, jelezve, hogy mely Szerződő Felek ellenezték az előírást, melyek fejezték ki egyetértésüket, bejelentve egyben azon szándékukat, hogy a hatálybalépés időpontjában még nem kívánják elkezdeni az ENSZ-előírás alkalmazását, és mely Szerződő Felek tekintetében nem lép hatályba az ENSZ-előírás.

               4.Az elfogadott ENSZ-előírás az abban meghatározott időpont(ok)ban lép hatályba az e megállapodáshoz mellékelt előírásként valamennyi olyan Szerződő Fél tekintetében, amely nem jelezte sem egyet nem értését, sem azt, hogy az adott időpontban nem kívánja alkalmazni az ENSZ-előírást.

               5.Minden új Szerződő Fél nyilatkozhat úgy csatlakozási okmányának letétbe helyezésekor, hogy az akkor e megállapodáshoz mellékelt ENSZ-előírások közül bizonyos előírásokat nem alkalmaz, vagy egyiket sem alkalmazza. Ha csatlakozási okmányának letétbe helyezésekor az e cikk 2., 3. és 4. pontjában meghatározott eljárás van folyamatban egy tervezett vagy elfogadott ENSZ-előírás tekintetében, a főtitkár tájékoztatja az új Szerződő Felet a tervezett vagy elfogadott ENSZ-előírásról, és az hatályba lép az új Szerződő Fél tekintetében, kivéve, ha a Szerződő Fél csatlakozási okmányának letétbe helyezésétől számított hat hónapon belül jelzi, hogy nem ért egyet az ENSZ-előírással. A főtitkár az összes Szerződő Felet értesíti a hatálybalépés dátumáról. Emellett minden olyan nyilatkozatról is tájékoztatja őket, amelyet a Szerződő Felek az ebben a pontban meghatározott feltételeknek megfelelően arról tehetnek, hogy bizonyos ENSZ-előírásokat nem kívánnak alkalmazni.

               6.Egy ENSZ-előírást alkalmazó bármely Szerződő Fél egyéves felmondási idővel bármikor értesítheti a főtitkárt arról a szándékáról, hogy felhagy az adott ENSZ-előírás alkalmazásával. Az ilyen értesítésekről a főtitkár tájékoztatja a többi Szerződő Felet.

               Az adott ENSZ-előírás alapján az érintett Szerződő Fél által előzőleg megadott jóváhagyások érvényben maradnak, kivéve, ha a 4. cikk rendelkezéseinek megfelelően vissza nem vonják azokat.

               Ha valamely Szerződő Fél felhagy egy adott ENSZ-előírás alapján történő jóváhagyások kiadásával, akkor:

               a)megfelelő felügyeletet kell fenntartania azon termékek megfelelőségének ellenőrzése céljából, amelyekre korábban típusjóváhagyást adott;

               b)ha az ENSZ-előírást továbbra is alkalmazó valamely Szerződő Fél a megfelelés hiányáról tájékoztatja, meg kell hoznia a 4. cikkben meghatározott szükséges intézkedéseket;

               c)továbbra is értesítenie kell a többi Szerződő Felet a jóváhagyások visszavonásáról az 5. cikknek megfelelően;

               d)a meglevő jóváhagyások kiterjesztését továbbra is engedélyeznie kell.

               7.Egy adott ENSZ-előírást nem alkalmazó bármely Szerződő Fél bármikor értesítheti a főtitkárt arról, hogy a továbbiakban alkalmazni kívánja az ENSZ-előírást, mely e Szerződő Fél vonatkozásában az említett értesítést követő hatvanadik napon lép hatályba. A főtitkár az ebben a pontban meghatározott feltételeknek megfelelően az összes Szerződő Felet értesíti minden olyan esetről, amikor egy adott ENSZ-előírás új Szerződő Fél esetében lép hatályba.

               8.Azon Szerződő Felek, amelyek tekintetében egy adott ENSZ-előírás már hatályban van, a továbbiakban: „ENSZ-előírást alkalmazó Szerződő Felek”.

               2. cikk

               1.Minden olyan Szerződő Fél, amely az ENSZ-előírásokat nagyrészt típusjóváhagyás útján alkalmazza, megadja az adott ENSZ-előírás hatálya alá tartozó kerekes járművek, berendezések és tartozékok típusai esetében a mindenkori ENSZ-előírásban leírt típusjóváhagyásokat és jóváhagyási jeleket, feltéve, hogy rendelkezik az ehhez szükséges műszaki szakértelemmel, és megfelelőnek tartja azokat az intézkedéseket, amelyek a termék jóváhagyott típusnak való megfelelését hivatottak biztosítani. A típusjóváhagyásokat megadó valamennyi Szerződő Fél megteszi az ehhez a megállapodáshoz mellékelt 1. jegyzékben felsorolt szükséges intézkedéseket annak ellenőrzése érdekében, hogy megfelelő intézkedések vannak-e életben annak biztosítására, hogy a kerekes járművek, berendezések és tartozékok gyártása a jóváhagyott típusnak megfelelően történjen.

               2.Az ENSZ-előírások alapján típusjóváhagyásokat kiadó minden Szerződő Fél kijelöl az adott ENSZ-előírás vonatkozásában egy illetékes jóváhagyó hatóságot. Az ENSZ-előírás alapján történő típusjóváhagyás minden vonatkozásáért e jóváhagyó hatóság felelős. E jóváhagyó hatóság műszaki szolgálatokat jelölhet ki, amelyek a nevében eljárva elvégzik az e cikk 1. pontjában előírt ellenőrzésekhez szükséges vizsgálatokat és helyszíni ellenőrzéseket. A Szerződő Felek gondoskodnak arról, hogy a műszaki szolgálatok értékelése, kijelölése és bejelentése az e megállapodáshoz mellékelt 2. jegyzék követelményeinek megfelelően történjen.

               3.A kerekes járművek, berendezések és tartozékok típusaira vonatkozó típusjóváhagyásokat, jóváhagyási jeleket és azonosítókat az ENSZ-előírás tartalmazza; ezek megadása az e megállapodáshoz mellékelt 3–5. jegyzékben meghatározott eljárásoknak megfelelően történik.

               4.Amennyiben a fenti feltételek nem teljesülnek, az ENSZ-előírást alkalmazó Szerződő Felek nem adják meg az ENSZ-előírás hatálya alá tartozó típusjóváhagyásokat és jóváhagyási jeleket.

               3. cikk

               1.Úgy kell tekinteni, hogy azok a kerekes járművek, berendezések vagy tartozékok, amelyekre vonatkozóan valamely Szerződő Fél e megállapodás 2. cikkének megfelelően típusjóváhagyást adott ki, megfelelnek az adott ENSZ-előírást alkalmazó valamennyi Szerződő Fél nemzeti jogszabályai vonatkozó részeinek is.

               2.Az ENSZ-előírásokat alkalmazó Szerződő Felek az 1., 8. és 12. cikk rendelkezéseinek és az adott ENSZ-előírások különleges rendelkezéseinek függvényében a kölcsönös elismerés jegyében az adott ENSZ-előírások alapján megadott típusjóváhagyásokat további vizsgálatok, dokumentumok, tanúsítások vagy jelölések előírása nélkül elfogadják forgalombahozatali célokra.

               4. cikk

               1.Amennyiben egy ENSZ-előírást típusjóváhagyás útján alkalmazó Szerződő Fél megállapítja, hogy bizonyos kerekes járművek, berendezések vagy tartozékok, amelyeket az említett ENSZ-előírás alapján valamely Szerződő Fél által kiadott jóváhagyási jelekkel láttak el, nem felelnek meg a jóváhagyott típusoknak vagy az adott ENSZ-előírás követelményeinek, tájékoztatja azon Szerződő Fél illetékes hatóságát, amely a jóváhagyást kiadta.

               Az a Szerződő Fél, amely a jóváhagyást kiadta, a megfelelőség helyreállításához szükséges minden intézkedést meghoz.

               2.Amennyiben a megfelelés hiánya arra vezethető vissza, hogy az 1. cikk 2. b) pontja szerinti műszaki követelmények nem teljesültek valamely ENSZ-előírásban, a jóváhagyást kiadó Szerződő Fél haladéktalanul értesíti erről a többi Szerződő Felet, és rendszeresen tájékoztatja őket az általa meghozott intézkedésekről, amelyek akár a jóváhagyás visszavonását is magukban foglalhatják.

               A Szerződő Felek – a járműbiztonságra, a környezet védelmére, az energiatakarékosságra és a lopásgátló technológia működésére gyakorolt lehetséges hatások mérlegelését követően – mindaddig megtilthatják területükön a szóban forgó kerekes járművek, berendezések és tartozékok értékesítését és használatát, amíg a megfelelőség helyre nem áll. Ebben az esetben az érintett Szerződő Felek tájékoztatják az igazgatási bizottság titkárságát a meghozott intézkedésekről. A Szerződő Felek között felmerülő jogvitákat a 10. cikk 4. pontja szerint kell rendezni.

               3.Ha az e cikk 2. pontja értelmében nem megfelelőnek bizonyult termék megfelelőségét három hónapon belül nem állítják helyre, a jóváhagyásért felelős Szerződő Fél – az e cikk 1. pontjában foglalt rendelkezések sérelme nélkül – ideiglenesen vagy véglegesen visszavonja a jóváhagyást. Kivételes esetben ez az időszak legfeljebb három hónappal meghosszabbítható, amennyiben ezt az adott ENSZ-előírást alkalmazó egy vagy több Szerződő Fél nem ellenzi. Az időszak meghosszabbítása esetén az a Szerződő Fél, amely a jóváhagyást kiadta, az első három hónapon belül értesíti az adott ENSZ-előírást alkalmazó összes Szerződő Felet arról, hogy a megfelelőség helyreállítására szolgáló időszakot három hónappal meg kívánja hosszabbítani, és megindokolja, hogy erre miért van szükség.

               4.Amennyiben a megfelelés hiánya valamely ENSZ-előírásban az 1. cikk 2. d) és 2. f) pontja szerinti közigazgatási rendelkezésekkel, jóváhagyási jelekkel, a gyártás megfelelőségére vonatkozó feltételekkel vagy adatközlő lappal kapcsolatos, a jóváhagyást kiadó Szerződő Fél ideiglenesen vagy véglegesen visszavonja a jóváhagyást, amennyiben a megfelelőséget hat hónapon belül nem állítják helyre.

               5.E cikk 1–4. pontja arra a helyzetre is vonatkozik, amikor a jóváhagyás kiadásáért felelős Szerződő Fél maga állapítja meg, hogy a jóváhagyási jelekkel ellátott bizonyos kerekes járművek, berendezések és tartozékok nem felelnek meg a jóváhagyott típusoknak vagy valamely ENSZ-előírás követelményeinek.

               5. cikk

               1.Az ENSZ-előírásokat típusjóváhagyás útján alkalmazó minden Szerződő Fél jóváhagyó hatóságai kérésre megküldik a többi Szerződő Félnek azon kerekes járművek, berendezések és tartozékok jegyzékét, amelyek jóváhagyását elutasították vagy visszavonták.

               2.Emellett az ENSZ-előírást típusjóváhagyás útján alkalmazó valamely másik Szerződő Fél kérésére az e megállapodáshoz mellékelt 5. jegyzék rendelkezéseinek megfelelően azonnal másolatot küldenek e Szerződő Félnek minden olyan idevágó információról, amelyre alapozva a kerekes járműnek, a berendezésnek vagy a tartozéknak a szóban forgó ENSZ-előírás alapján történő jóváhagyását megadták, elutasították vagy visszavonták.

               3.Papíralapú dokumentumok helyett az e megállapodáshoz mellékelt 5. jegyzéknek megfelelően elektronikus fájlokat is lehet küldeni.

               6. cikk

               1.E megállapodásnak Szerződő Feleivé válhatnak az Európai Gazdasági Bizottság (EGB) tagállamai és az EGB-be annak eljárási szabályzata 8. pontja értelmében konzultációs minőségben felvett országok, valamint az EGB tagállamai által létrehozott azon regionális gazdasági integrációs szervezetek, amelyekre a tagállamok jogköröket ruháztak át a megállapodás által érintett területeken, ideértve a tagállamokra nézve kötelező érvényű döntések meghozatalának jogát.

               Az 1. cikk 2. pontjában és a 12. cikk 2. pontjában említett szavazati arány meghatározásakor a regionális gazdasági integrációs szervezetek szavazatát az Európai Gazdasági Bizottságban tagsággal rendelkező tagállamaik szavazatszámának megfelelően kell figyelembe venni.

               2.E megállapodásnak Szerződő Feleivé válhatnak az Egyesült Nemzetek tagállamai, amelyek az Európai Gazdasági Bizottság bizonyos tevékenységeiben annak eljárási szabályzata 11. pontja értelmében részt vehetnek, valamint az ezen országok által létrehozott azon regionális gazdasági integrációs szervezetek, amelyekre a tagállamok jogköröket ruháztak át a megállapodás által érintett területeken, ideértve a tagállamokra nézve kötelező érvényű döntések meghozatalának jogát.

               Az 1. cikk 2. pontjában és a 12. cikk 2. pontjában említett szavazati arány meghatározásakor a regionális gazdasági integrációs szervezetek szavazatát az Egyesült Nemzetekben tagsággal rendelkező tagállamaik szavazatszámának megfelelően kell figyelembe venni.

               3.Azok az új Szerződő Felek, akik az 1958. évi megállapodásnak nem részesei, úgy csatlakozhatnak e megállapodáshoz, hogy annak hatálybalépése után csatlakozási okmányt helyeznek letétbe a főtitkárnál.

               7. cikk

               1.E megállapodás kilenc hónappal az után a nap után lép hatályba, amelyen e megállapodást a főtitkár továbbította az 1958. évi megállapodásban részes összes Szerződő Félnek.

               2.E megállapodást nem lehet hatályosnak tekinteni, ha az 1958. évi megállapodásban részes Szerződő Felek bármilyen ellenvetést tesznek az attól a naptól számított hat hónapon belül, amelyen a megállapodást a főtitkár továbbította számukra.

               3.Az e megállapodáshoz csatlakozó új Szerződő Felek esetében e megállapodás a csatlakozási okmány letétbe helyezését követő hatvanadik napon lép hatályba.

               8. cikk

               1.A megállapodást a főtitkár értesítésével bármely Szerződő Fél felmondhatja.

               2.A felmondás tizenkét hónappal azt követően lép hatályba, hogy a főtitkár az erről szóló értesítést megkapta.

               3.A felmondásnak a 8. cikk 2. pontja szerinti hatálybalépését követően a Szerződő Fél által megadott típusjóváhagyások még tizenkét hónapig érvényben maradnak.

               9. cikk

               1.Bármely, az e megállapodás 6. cikkében meghatározott Szerződő Fél a csatlakozáskor vagy azt követően egy, a főtitkárnak címzett értesítéssel bármikor kinyilváníthatja, hogy kiterjeszti e megállapodás hatályát minden vagy néhány olyan területre, amelynek nemzetközi kapcsolataiért ő felel. A megállapodás hatálya az értesítésben megnevezett területre vagy területekre az értesítés főtitkár általi kézhezvételétől számított hatvanadik naptól terjed ki.

               2.Bármely, az e megállapodás 6. cikkében meghatározott Szerződő Fél, amely e cikk 1. pontjának megfelelően nyilatkozatot tett, hogy e megállapodás hatályát kiterjeszti valamely területre, amelynek nemzetközi kapcsolataiért ő felel, felmondhatja a megállapodást külön a szóban forgó területre nézve a 8. cikk rendelkezései szerint.

               10. cikk

               1.Két vagy több Szerződő Fél közötti, e megállapodás értelmezésével vagy alkalmazásával kapcsolatos bármilyen jogvitát, amennyiben lehetséges, egymás közötti tárgyalások útján kell rendezni.

               2.Az olyan jogvitákat, amelyek tárgyalásos rendezése nem vezet eredményre, a jogvitában érdekelt Szerződő Felek bármelyikének kérésére választottbíróság rendezi, ehhez a jogvitát az érintett Felek közötti megegyezéssel kiválasztott egy vagy több választottbíró elé kell terjeszteni. Ha a jogvitában érdekelt Felek a választottbírósági eljárás iránti kérelem dátumától számított három hónapon belül nem tudnak megegyezni a választottbíró vagy választottbírák személyéről, akkor a Felek bármelyike felkérheti a főtitkárt, hogy jelöljön ki egyetlen választottbírót, akihez e jogvitát döntés céljából előterjesztik.

               3.Az e cikk 2. pontjának megfelelően kijelölt választottbíró vagy választottbírák döntése kötelező erővel bír a jogvitában érdekelt Szerződő Felekre.

               4.Két vagy több Szerződő Fél közötti, az e megállapodáshoz mellékelt ENSZ-előírások értelmezésével vagy alkalmazásával kapcsolatos bármilyen jogvitát az e megállapodáshoz mellékelt 6. jegyzékben meghatározott eljárásnak megfelelően tárgyalások útján kell rendezni.

               11. cikk

               1.Bármely Szerződő Fél kinyilváníthatja az e megállapodáshoz való csatlakozás időpontjában, hogy a megállapodás 10. cikkének 1–3. pontját nem tekinti kötelezőnek magára nézve. A fenntartást tevő Szerződő Fél vonatkozásában a 10. cikk 1–3. pontja a többi Szerződő Fél számára sem kötelező.

               2.Az e cikk 1. pontjában meghatározott fenntartást tevő bármely Szerződő Fél a főtitkárnak küldött értesítés útján bármikor elállhat e fenntartástól.

               3.E megállapodásra, annak függelékére, valamint a mellékelt jegyzékekre és ENSZ-előírásokra vonatkozóan semmilyen más fenntartás nem megengedett; de bármelyik Szerződő Fél az 1. cikk 5. pontjában meghatározott feltételeknek megfelelően kinyilváníthatja, hogy az ENSZ-előírások közül bizonyos előírásokat nem alkalmaz, illetve egyiket sem kívánja alkalmazni.

               12. cikk

               Az e megállapodáshoz mellékelt ENSZ-előírások az alábbi eljárással módosíthatók:

               1.Az ENSZ-előírások módosításait az igazgatási bizottság dolgozza ki az 1. cikk 2. pontjában leírtak és a függelékben megadott eljárás szerint.

               Az ENSZ-előírás módosításáról, annak kidolgozását követően az igazgatási bizottság tájékoztatja az ENSZ Európai Gazdasági Bizottságának ügyvivő titkárát. Az ENSZ Európai Gazdasági Bizottságának ügyvivő titkára ez után a lehető leghamarabb értesíti e módosításról az ENSZ-előírást alkalmazó Szerződő Feleket és a főtitkárt.

               2.Az ENSZ-előírás módosítását elfogadottnak kell tekinteni, kivéve, ha az ENSZ Európai Gazdasági Bizottságának ügyvivő titkára által küldött értesítéstől számított hat hónapon belül az értesítés időpontjában az ENSZ-előírást alkalmazó Szerződő Felek több mint egyötöde arról tájékoztatja a főtitkárt, hogy nem ért egyet a módosítással. Ha egy ENSZ-előírás módosítását elfogadták, a főtitkár a lehető leghamarabb elfogadottnak és az adott ENSZ-előírást alkalmazó Szerződő Felekre nézve kötelezőnek nyilvánítja a módosítást.

               3.Az ENSZ-előírások módosításai magukban foglalhatják a következőket is: a módosított ENSZ-előírás hatálybalépésével kapcsolatos átmeneti rendelkezések; az a dátum, ameddig a Szerződő Feleknek el kell fogadniuk az ENSZ-előírás előző változata alapján megadott jóváhagyásokat; valamint az a dátum, amelytől kezdve a Szerződő Felek már nem kötelesek elfogadni a módosított ENSZ-előírás előző változata alapján kiadott típusjóváhagyásokat.

               4.Az ENSZ-előírások egyes változataiban rögzített, esetlegesen ettől eltérő értelmű átmeneti rendelkezések sérelme nélkül az ENSZ-előírásokat alkalmazó és e megállapodásban részes Szerződő Felek a 2. cikk rendelkezéseit betartva az ENSZ-előírások korábbi változatai alapján is adhatnak ki típusjóváhagyásokat. Egy adott ENSZ-előírást alkalmazó Szerződő Felek azonban – e cikk 3. pontjára is figyelemmel – nem kötelesek elfogadni e korábbi változatok alapján kiadott típusjóváhagyásokat.

               5.Egy adott ENSZ-előírást alkalmazó minden Szerződő Fél köteles elfogadni az ENSZ-előírás legutóbbi változata alapján megadott jóváhagyásokat, azon Szerződő Felek kivételével, akik értesítették a főtitkárt arról a szándékukról, hogy felhagynak az adott ENSZ-előírás alkalmazásával. Azok a Szerződő Felek, amelyek értesítették a főtitkárt arról, hogy fel kívánnak hagyni az adott ENSZ-előírás alkalmazásával, az 1. cikk 6. pontjában említett egyéves időszak alatt kötelesek elfogadni az ENSZ-előírás azon változata(i) alapján megadott jóváhagyásokat, amely(ek) a főtitkárnak elküldött értesítés időpontjában az érintett Szerződő Fél tekintetében hatályban volt(ak).

               6.Egy ENSZ-előírást alkalmazó valamely Szerződő Fél egy adott ENSZ-előírás alapján kivételes jóváhagyást is adhat valamely kerekes jármű, berendezés vagy tartozék egy-egy új technológián alapuló típusára, amennyiben a hatályos ENSZ-előírás erre az új technológiára nem terjed ki, és a technológia annak egy vagy több követelményével összeegyeztethetetlen. Ebben az esetben a megállapodáshoz mellékelt 7. jegyzékben meghatározott eljárásokat kell alkalmazni.

               7.Amennyiben az ENSZ Európai Gazdasági Bizottságának ügyvivő titkára által egy adott ENSZ-előírás módosításáról küldött értesítés és annak hatálybalépése közötti időben új Szerződő Fél csatlakozik a megállapodáshoz, akkor az érintett ENSZ-előírás az új Szerződő Félre nézve is hatályba lép, kivéve, ha a Szerződő Fél a csatlakozásról szóló, a főtitkár által küldött értesítéstől számított hat hónapon belül arról tájékoztatja a főtitkárt, hogy nem ért egyet a módosítással.

               13. cikk

               A megállapodás és függelékének szövege az alábbi eljárással módosítható:

               1.Bármely Szerződő Fél javaslatot tehet a megállapodás és függelékének egy vagy több módosítására. A megállapodás és függeléke bármely javasolt módosításának szövegét a főtitkárhoz kell továbbítani, aki azt az összes Szerződő Félnek megküldi, és az 1. cikk 6.pontjában említett összes többi országot tájékoztatja erről.

               2.Minden, e cikk 1. pontjának megfelelően továbbított módosító javaslatot elfogadottnak kell tekinteni, ha egyik Szerződő Fél sem nyilvánítja ki ellenvetését kilenc hónapon belül azt a napot követően, amelyen a javasolt módosítást a főtitkár továbbította.

               3.A főtitkár a lehető legrövidebb időn belül értesíti az összes Szerződő Felet arról, hogy érkezett-e ellenvetés a javasolt módosítással kapcsolatban. Ha valamely Szerződő Fél ellenezte a javasolt módosítást, a módosítás nem tekinthető elfogadottnak, és semmilyen hatállyal nem bír. Ellenvetés hiányában a módosítás minden Szerződő Fél vonatkozásában az e cikk 2. pontjában említett kilenc hónapos határidő eltelte után három hónappal lép hatályba.

               13a. cikk

               1.A közigazgatási és eljárási rendelkezések e megállapodáshoz mellékelt jegyzékei az alábbi eljárással módosíthatók:

               1.1.A közigazgatási és eljárási rendelkezések jegyzékeinek módosításait az 1. cikk 1. pontjában említett igazgatási bizottság dolgozza ki az e megállapodás függelékének 7. cikkében említett eljárásnak megfelelően.

               1.2.A közigazgatási és eljárási rendelkezések jegyzékeinek módosításáról az igazgatási bizottság tájékoztatja a főtitkárt. Ezt követően a főtitkár a lehető leghamarabb értesíti e módosításról az egy vagy több ENSZ-előírást alkalmazó Szerződő Feleket.

               2.A közigazgatási és eljárási rendelkezések jegyzékeinek módosítását elfogadottnak kell tekinteni, kivéve, ha a főtitkár által küldött értesítéstől számított hat hónapon belül az egy vagy több ENSZ-előírást alkalmazó Szerződő Felek valamelyike arról tájékoztatja a főtitkárt, hogy nem ért egyet a módosítással.

               3.A főtitkár a lehető legrövidebb időn belül értesít minden, a megállapodásban részes, egy vagy több ENSZ-előírást alkalmazó Szerződő Felet arról, hogy érkezett-e ellenvetés a javasolt módosítással kapcsolatban. Ha valamely Szerződő Fél ellenezte a javasolt módosítást, a módosítás nem tekinthető elfogadottnak, és semmilyen hatállyal nem bír. Ellenvetés hiányában a módosítás az egy vagy több ENSZ-előírást alkalmazó összes Szerződő Fél vonatkozásában az e cikk 2. pontjában említett hat hónapos határidő eltelte után három hónappal lép hatályba.

               4.Egy új jegyzék a közigazgatási és eljárási rendelkezések jegyzékei módosításának minősül, tehát kidolgozása az ebben a cikkben meghatározott eljárással történik.

               14. cikk

               1.E megállapodás rendelkezéseinek megfelelően a főtitkár a Szerződő Feleket értesíti az alábbiakról:

               a)csatlakozások a 6. cikk értelmében;

               b)e megállapodás hatálybalépésének dátumai a 7. cikk értelmében;

               c)felmondások a 8. cikk értelmében;

               d)a kapott értesítések a 9. cikk értelmében;

               e)a 11. cikk 1. és 2. pontja értelmében kapott nyilatkozatok és értesítések;

               f)bármely új ENSZ-előírás hatálybalépése és a hatályos ENSZ-előírások bármely módosítása az 1. cikk 2., 3., 5. és 7. pontjának, valamint a 12. cikk 2. pontjának értelmében;

               g)a megállapodás, a függelék vagy a közigazgatási és eljárási rendelkezések jegyzékeinek bármely módosításának hatálybalépése a 13. cikk 3. pontjának értelmében, illetve a 13a. cikk 3. pontjának értelmében;

               h)ha a Szerződő Felek felhagynak az ENSZ-előírások alkalmazásával az 1. cikk 6. pontjának értelmében.

               2.Az e megállapodásban és a mellékelt közigazgatási és eljárási rendelkezések jegyzékeiben foglalt rendelkezéseknek megfelelően az ENSZ Európai Gazdasági Bizottságának ügyvivő titkára értesíti:

               a)a főtitkárt és a Szerződő Feleket az ENSZ-előírások módosításának a 12. cikk 2. pontja alapján történő kidolgozásáról;

               b)a Szerződő Feleket az igazgatási bizottság kivételes jóváhagyásra irányuló kérelemmel kapcsolatos döntéséről, majd a kérelemnek a 7. jegyzék 5. pontjának megfelelően történő elfogadásáról.

               15. cikk

               1.Ha a fenti rendelkezések hatálybalépésének napján a megállapodás előző változatának 1. cikke (3) és (4) bekezdésében meghatározott, új ENSZ-előírás elfogadására irányuló eljárások vannak folyamatban, akkor ezen új ENSZ-előírás az említett cikk (4) bekezdésének rendelkezései szerint lép hatályba.

               2.Ha a fenti rendelkezések hatálybalépésének napján a megállapodás előző változatának 12. cikke (1) bekezdésében meghatározott, valamely ENSZ-előírás módosításának elfogadására irányuló eljárások vannak folyamatban, akkor az említett módosítás az említett cikk rendelkezései szerint lép hatályba.

               3.A megállapodásban részes valamennyi Szerződő Fél egyetértése esetén a megállapodás előző változatában meghatározott feltételek szerint elfogadott bármely ENSZ-előírást úgy lehet kezelni, mintha az a fenti rendelkezéseknek megfelelően elfogadott ENSZ-előírás lenne.

               16. cikk

               Készült Genfben, egy-egy példányban angol, francia és orosz nyelven; melyek mindegyike egyaránt hiteles.

               _________

               Függelék

               Az igazgatási bizottság felépítése és eljárási szabályzata

               1. cikk

               Az igazgatási bizottságnak a módosított megállapodásban részes összes Szerződő Fél tagja.

               2. cikk

               Az igazgatási bizottság részére a titkársági szolgáltatásokat az ENSZ Európai Gazdasági Bizottságának ügyvivő titkára biztosítja.

               3. cikk

               Az igazgatási bizottság minden évben az első ülésén egy elnököt és alelnököt választ.

               4. cikk

               Az Egyesült Nemzetek főtitkára az Európai Gazdasági Bizottság védnöksége alatt mindannyiszor összehívja az igazgatási bizottságot, valahányszor egy új ENSZ-előírást, egy ENSZ-előírás módosítását, az új technológiákkal kapcsolatos kivételes jóváhagyás szerinti értesítést (leírás a 7. jegyzékben) vagy a közigazgatási és eljárási rendelkezések jegyzékeinek módosítását kell kidolgozni.

               5. cikk

               Az új ENSZ-előírásokra irányuló javaslatokat szavazásra kell bocsátani. Minden ország mint a megállapodásban részes Szerződő Fél egy szavazattal rendelkezik. Az igazgatási bizottság akkor határozatképes, ha a Szerződő Felek legalább fele jelen van. A szavazati küszöb elérésének meghatározásakor azon regionális gazdasági integrációs szervezetek szavazatát, amelyek a megállapodásban részes Szerződő Felek, tagállamaik szavazatszámának megfelelően kell figyelembe venni. A regionális gazdasági integrációs szervezeteket alkotó szuverén államok nevében a szervezet képviselője szavazhat. Új ENSZ-előírások tervezeteinek kidolgozásához a jelen levő tagok szavazatának négyötöde szükséges.

               6. cikk

               Az ENSZ-előírások módosítására irányuló javaslatokat szavazásra kell bocsátani. Minden ország mint a megállapodásban részes és az ENSZ-előírást alkalmazó Szerződő Fél egy szavazattal rendelkezik. Az igazgatási bizottság akkor határozatképes, ha az ENSZ-előírást alkalmazó Szerződő Felek legalább fele jelen van. Azok a regionális gazdasági integrációs szervezetek, amelyek a megállapodásban részes Szerződő Felek, tagállamaik számának megfelelő számú szavazattal rendelkeznek. A regionális gazdasági integrációs szervezeteket alkotó azon szuverén államok nevében, amelyek az ENSZ-előírást alkalmazzák, a szervezet képviselője szavazhat. Az ENSZ-előírások módosítástervezeteinek kidolgozásához a jelen levő tagok szavazatának négyötöde szükséges.

               7. cikk

               Az e megállapodáshoz mellékelt közigazgatási és eljárási rendelkezések jegyzékeinek módosítására irányuló javaslatokat szavazásra kell bocsátani. Minden ország mint a megállapodásban részes és egy vagy több ENSZ-előírást alkalmazó Szerződő Fél egy szavazattal rendelkezik. Az igazgatási bizottság akkor határozatképes, ha a megállapodásban részes, egy vagy több ENSZ-előírást alkalmazó Szerződő Felek legalább fele jelen van. Azok a regionális gazdasági integrációs szervezetek, amelyek a megállapodásban részes Szerződő Felek, tagállamaik számának megfelelő számú szavazattal rendelkeznek. A regionális gazdasági integrációs szervezeteket alkotó azon szuverén államok nevében, amelyek egy vagy több ENSZ-előírást alkalmaznak, a szervezet képviselője szavazhat. A közigazgatási és eljárási rendelkezések jegyzékeire irányuló módosítástervezetek kidolgozásához a jelen levő tagok egyhangú szavazata szükséges.

               8. cikk

               A valamely Szerződő Fél által benyújtott, új technológiákkal kapcsolatos kivételes jóváhagyás megadásának engedélyezésére vonatkozó kérelmeket szavazásra kell bocsátani. Az ENSZ-előírást alkalmazó minden Szerződő Fél egy szavazattal rendelkezik. Az igazgatási bizottság akkor határozatképes, ha az ENSZ-előírást alkalmazó Szerződő Felek legalább fele jelen van. Azok a regionális gazdasági integrációs szervezetek, amelyek a megállapodásban részes Szerződő Felek, tagállamaik számának megfelelő számú szavazattal rendelkeznek. A regionális gazdasági integrációs szervezeteket alkotó azon szuverén államok nevében, amelyek az ENSZ-előírást alkalmazzák, a szervezet képviselője szavazhat. A kivételes jóváhagyásnak az említett Szerződő Fél általi megadására irányuló engedély kidolgozásához a jelen levő tagok szavazatának négyötöde szükséges.

               _________

               A közigazgatási és eljárási rendelkezések jegyzékei

               Az 1958. évi megállapodás
                  2
                mellékletét alkotó közigazgatási és eljárási rendelkezések alábbi jegyzékei magukban foglalják az 1958. évi megállapodáshoz mellékelt minden ENSZ-előírásra érvényes közigazgatási és eljárási rendelkezéseket:

               1. jegyzék
                     A gyártás megfelelőségének ellenőrzésére szolgáló eljárások

               2. jegyzék
                     A műszaki szolgálatok értékelése, kijelölése és bejelentése

               3. jegyzék
                     Az ENSZ-típusjóváhagyásokkal kapcsolatos eljárások

               4. jegyzék
                     Az ENSZ-típusjóváhagyások számozása

               5. jegyzék
                     A jóváhagyási dokumentumok továbbítása

               6. jegyzék
                     Az ENSZ-előírások alkalmazásával és a jóváhagyások ENSZ-előírások alapján történő megadásával kapcsolatos értelmezési kérdések megoldására szolgáló eljárások

               7. jegyzék
                     Az új technológiákkal kapcsolatos kivételes jóváhagyásokra vonatkozó eljárás

               8. jegyzék
                     A virtuális vizsgálati módszerekre vonatkozó általános feltételek

               1. jegyzék

               A gyártás megfelelőségének ellenőrzésére szolgáló eljárások

               Célkitűzések

               A gyártás megfelelőségének ellenőrzésére szolgáló eljárás célja, hogy minden legyártott kerekes jármű, berendezés vagy tartozék megfeleljen a jóváhagyott típusnak.

               Az eljárások elválaszthatatlanul magukban foglalják az alább „kezdeti értékelésként” említett, a minőségirányítási rendszerekre vonatkozó értékelést, valamint a „termékek megfelelőségét biztosító intézkedések” néven említett, a jóváhagyás tárgyára és a termékellenőrzésekre vonatkozó felülvizsgálatot.

               1.Kezdeti értékelés

               1.1.A Szerződő Fél jóváhagyó hatóságának – az ENSZ-típusjóváhagyás megadása előtt – ellenőriznie kell, hogy megfelelő intézkedéseket és eljárásokat alkalmaznak-e a hatékony ellenőrzés biztosítása érdekében, abból a célból, hogy a gyártásban lévő kerekes járművek, berendezések és tartozékok megfeleljenek a jóváhagyott típusnak.

               1.2.Az értékelések elvégzésére vonatkozó útmutatás az ISO 19011:2002 „Útmutató minőségirányítási és/vagy környezetközpontú irányítási rendszerek auditjához” nemzetközi szabványban található.

               1.3.Az 1.1. pontban meghatározott követelményt az ENSZ-típusjóváhagyást megadó hatóság számára hitelt érdemlően kell ellenőrizni.

               A kezdeti értékelés és az alábbi 2. szakasz szerinti, a termékek megfelelőségét biztosító intézkedések az ENSZ-jóváhagyást megadó jóváhagyó hatóság megelégedésére kell, hogy szolgáljanak; a hatóság ennek megállapítása során szükség szerint figyelembe veszi az 1.3.1–1.3.3. pontban meghatározott intézkedések valamelyikét vagy adott esetben – részben vagy egészben – az említett intézkedések kombinációját.

               1.3.1.A tényleges kezdeti értékelést és/vagy a termékek megfelelőségét biztosító intézkedések vizsgálatát az ENSZ-jóváhagyást megadó jóváhagyó hatóság vagy az annak nevében történő eljárásra kijelölt műszaki szolgálat végzi el.

               1.3.1.1.Az elvégzendő kezdeti értékelés tárgykörének meghatározásakor a jóváhagyó hatóság figyelembe veheti az alábbiakkal kapcsolatban rendelkezésre álló információkat:

               a)a gyártó lenti 1.3.3. pontban meghatározott tanúsítványa, amelyet nem az említett pont alapján minősítettek vagy ismertek el;

               b)berendezések vagy tartozékok ENSZ-típusjóváhagyása esetében a járműgyártó(k) által a berendezés vagy tartozék gyártójának telephelyén, az ISO 9001:2008 nemzetközi szabvány követelményeinek megfelelő, egy vagy több ipari ágazati előírás szerint elvégzett rendszerminőségi értékelés.

               1.3.2.A tényleges kezdeti értékelést és/vagy a termékek megfelelőségét biztosító intézkedések vizsgálatát egy másik Szerződő Fél jóváhagyó hatósága vagy az utóbbi által erre a feladatra kijelölt műszaki szolgálat is elvégezheti, feltéve, hogy ez a Szerződő Fél legalább az ENSZ-típusjóváhagyás alapját képező ENSZ-előírásokat alkalmazza.

               1.3.2.1.Ebben az esetben a másik Szerződő Fél jóváhagyó hatósága megfelelőségi nyilatkozatot állít ki, amelyben feltünteti azokat a területeket és gyártóüzemeket, amelyeket lényegesnek ítél a jóváhagyandó típusú termék(ek) és azon ENSZ-előírások szempontjából, amelyek alapján e termékek típusjóváhagyását végezni kell.

               1.3.2.2.Az ENSZ-típusjóváhagyást megadó Szerződő Fél által kijelölt jóváhagyó hatóság megfelelőségi nyilatkozat iránti kérelmének kézhezvételét követően a másik Szerződő Fél jóváhagyó hatósága haladéktalanul megküldi a megfelelőségi nyilatkozatot vagy közli, hogy nincs módja ilyen nyilatkozat kiadására.

               1.3.2.3.A megfelelőségi nyilatkozatnak legalább a következőket kell tartalmaznia:

               a)vállalkozáscsoport vagy vállalkozás (pl. XYZ Autógyártó Művek);

               b)a konkrét szervezeti egység (például regionális részleg);

               c)gyárak/telephelyek (például 1. motorgyár [„A” országban] – 2. járműgyár [„B” országban]);

               d)járművek/alkatrészek köre (például valamennyi M1 kategóriájú modell);

               e)az értékelt területek (például motor-összeszerelés, felépítménypréselés és -összeszerelés, jármű-összeszerelés);

               f)a megvizsgált dokumentumok (például a vállalat és a telephely minőségbiztosítási kézikönyve és minőségbiztosítási eljárása);

               g)az értékelés végzésének ideje (például az ellenőrzés éééé/hh/nn-tól éééé/hh/nn-ig tartott);

               h)a tervezett nyomonkövetési látogatás időpontja (például éééé/hh hónapban).

               1.3.3.A jóváhagyó hatóság az 1.1. pontban a kezdeti értékelésre vonatkozóan meghatározott követelményeknek való megfelelésként elfogadhatja a gyártó ISO 9001 2008 nemzetközi szabvány szerinti tanúsítványát is (mely alkalmazási körének ki kell terjednie a jóváhagyandó termék(ek)re) vagy más egyenértékű akkreditációs szabvány szerinti tanúsítványát is. A gyártó köteles megadni a tanúsítvány részletes adatait, és köteles a jóváhagyó hatóságot a tanúsítvány érvényességével és hatályával kapcsolatos minden változásról tájékoztatni.

               1.4.A nemzetközi egészjárműtípus-jóváhagyás céljára nem kell megismételni a berendezések és tartozékok ENSZ-típusjóváhagyásainak megadásához elvégzett kezdeti értékeléseket, de ki kell egészíteni azokat azon szempontok értékelésével, amelyekre a korábbi értékelések nem terjedtek ki, különösen a teljes jármű összeszerelését illetően.

               2.A termékek megfelelőségét biztosító intézkedések

               2.1.Az 1958. évi megállapodáshoz mellékelt valamely ENSZ-előírás alapján jóváhagyott minden járművet, berendezést vagy tartozékot úgy kell gyártani, hogy az e jegyzékben és az említett ENSZ-előírásban megállapított követelményeket teljesítve megfeleljen a jóváhagyott típusnak.

               2.2.Az 1958. évi megállapodáshoz mellékelt valamely ENSZ-előírás alapján jóváhagyást megadó Szerződő Fél jóváhagyó hatósága ellenőrzi a megfelelő intézkedések és dokumentált ellenőrzési tervek meglétét, amelyeket minden egyes jóváhagyás esetében a gyártóval kell egyeztetni, hogy ezek alapján meghatározott időközönként elvégezzék a jóváhagyott típusnak való folyamatos megfelelőség ellenőrzéséhez szükséges vizsgálatokat vagy kapcsolódó ellenőrzéseket, köztük értelemszerűen a szóban forgó ENSZ-előírásban meghatározott vizsgálatokat is.

               2.3.Az ENSZ-típusjóváhagyás jogosultja:

               2.3.1.gondoskodik azon eljárások meglétéről és alkalmazásáról, amelyek révén a termékek (kerekes járművek, berendezések vagy tartozékok) jóváhagyott típusnak való megfelelősége hatékonyan ellenőrizhető;

               2.3.2.hozzáféréssel rendelkezik minden jóváhagyott típusnak való megfelelés ellenőrzéséhez szükséges vizsgáló- vagy egyéb berendezéshez;

               2.3.3.gondoskodik a vizsgálatok vagy ellenőrzések eredményeinek rögzítéséről és arról, hogy a mellékelt dokumentumokat a jóváhagyó hatósággal együtt meghatározott ideig megőrizzék. Ez az időtartam nem haladhatja meg a 10 évet;

               2.3.4.minden egyes vizsgálat- vagy ellenőrzéstípus eredményeit elemzi, hogy ellenőrizze és biztosítsa a termék jellemzőinek állandóságát, az ipari termelésben megengedhető tűrések figyelembevételével;

               2.3.5.biztosítja, hogy minden egyes terméktípuson legalább az ebben a jegyzékben előírt ellenőrzéseket és a vonatkozó ENSZ-előírásokban meghatározott vizsgálatokat elvégezzék;

               2.3.6.gondoskodik arról, hogy ha egy adott vizsgálattípusnál a mintasorozat vagy a vizsgálati darabok azt mutatják, hogy a gyártás nem megfelelő, akkor újabb mintavételt és vizsgálatot végezzenek. Ebben az esetben minden szükséges lépést meg kell tenni a gyártás megfelelőségének helyreállítása érdekében.

               3.A folyamatos felülvizsgálatra vonatkozó rendelkezések

               3.1.Az ENSZ-típusjóváhagyást megadó hatóság bármikor felülvizsgálhatja az egyes gyártóüzemekben alkalmazott megfelelőség-ellenőrzési módszereket.

               3.1.1.Szokásos esetben az e jegyzék 1. és 2. pontjában meghatározott eljárások (kezdeti értékelés és termékek megfelelőségét biztosító intézkedések) folyamatos hatékonyságát kell nyomon követni.

               3.1.1.1.Az 1.3.3. pont szerint minősített vagy elismert műszaki szolgálatok által folytatott felügyeleti tevékenységet kielégítőnek kell tekinteni a kezdeti értékelés során kidolgozott eljárásokra vonatkozóan a 3.1.1. pontban megállapított követelmények szempontjából.

               3.1.1.2.A jóváhagyó hatóság által folytatott (a 3.1.1.1. ponttól eltérő) felülvizsgálatokra rendesen olyan gyakorisággal kerül sor, hogy az e jegyzék 1. és 2. pontjának megfelelően végrehajtott ellenőrzéseket az ISO 31000:2009 „Kockázatkezelés – Elvek és iránymutatások” nemzetközi szabvánnyal összhangban lévő kockázatelemzési módszer alapján megállapított időközönként, de legalább háromévente egyszer mindenképpen felülvizsgálják. A kockázatelemzési módszerben különös figyelmet kell fordítani a Szerződő Felek által az 1958. évi megállapodás 4. cikke értelmében bejelentett meg nem felelésekre.

               3.2.A vizsgálati és gyártási nyilvántartásokat minden felülvizsgálatkor be kell mutatni az ellenőrnek; különösen a 2.2. pontban előírt, dokumentált vizsgálatoknak vagy ellenőrzéseknek az eredményeit.

               3.3.Az ellenőr véletlenszerűen mintát vehet, amelyet a gyártó laboratóriumában vagy a műszaki szolgálat létesítményeiben vizsgálnak meg. Ebben az esetben kizárólag fizikai vizsgálatokat kell végezni. A minták legkisebb száma a gyártó saját ellenőrzéseinek eredményei alapján határozható meg.

               3.4.Ha az ellenőrzés szintje nem tűnik megfelelőnek, vagy felül kell vizsgálni a 3.2. pont alkalmazásában elvégzett vizsgálatok érvényességét, az ellenőr mintát vesz, amelyet a műszaki szolgálathoz küldenek fizikai vizsgálatok elvégzésének céljára.

               3.5.Amennyiben a helyszíni ellenőrzés vagy a nyomonkövetési felülvizsgálat eredményei nem megfelelőek, a jóváhagyó hatóság biztosítja, hogy a lehető legrövidebb időn belül minden szükséges lépésre sor kerüljön a gyártás megfelelőségének helyreállítása érdekében.

               2. jegyzék

               Első rész: A műszaki szolgálatok értékelése, kijelölése és bejelentése

               1.A műszaki szolgálatok kijelölése

               1.1.A tagállam által kijelölt műszaki szolgálat köteles megfelelni e jegyzék rendelkezéseinek.

               1.2.A műszaki szolgálatok az ENSZ-előírásokban meghatározott jóváhagyási vizsgálatokat vagy helyszíni ellenőrzéseket vagy maguk végzik el, vagy felügyelik, kivéve, ahol alternatív eljárások kifejezetten megengedettek. Csak olyan vizsgálatokat vagy helyszíni ellenőrzéseket végezhetnek, melyekre megfelelő módon ki lettek jelölve.

               A műszaki szolgálatok teljesítményének, valamint az általuk végzett vizsgálatok és helyszíni ellenőrzések minőségének biztosítania kell, hogy megfelelő módon megtörténjen az ENSZ-típusjóváhagyási kérelem tárgyát képező termékek azon ENSZ-előírásoknak való megfelelésének ellenőrzése, amelyek tekintetében a műszaki szolgálatokat kijelölték.

               1.3.A műszaki szolgálatokat hatáskörüktől függően a következő négy tevékenységkategória közül egy vagy több tekintetében jelölik ki:

               a)A. kategória: azok a műszaki szolgálatok, amelyek az ENSZ-előírásokban említett vizsgálatokat saját létesítményeikben végzik el;

               b)B. kategória: azok a műszaki szolgálatok, amelyek felügyelik az ENSZ-előírásokban említett, a gyártó vagy egy harmadik fél létesítményeiben végzett vizsgálatokat;

               c)C. kategória: azok a műszaki szolgálatok, amelyek rendszeresen értékelik és nyomon követik a gyártó által a gyártás megfelelőségének ellenőrzésére alkalmazott eljárásokat;

               d)D. kategória: azok a műszaki szolgálatok, amelyek a gyártásmegfelelőség felügyeletének keretében vizsgálatokat vagy helyszíni ellenőrzéseket felügyelnek vagy végeznek.

               1.4.A műszaki szolgálatok igazolják, hogy az azon ENSZ-előírások hatálya alá tartozó konkrét területeken, amelyek tekintetében kijelölték őket, megfelelő szakértelemmel, különleges szakismeretekkel és bizonyított szakmai tapasztalattal rendelkeznek.

               Emellett a műszaki szolgálatoknak meg kell felelniük az e jegyzék második részében felsorolt azon tevékenységkategóriákat lefedő szabványoknak, amelyek tekintetében kijelölték őket, de jóváhagyásuknak/akkreditációjuknak nem feltétlenül kell e szabványokon alapulnia.

               A műszaki szolgálatok gondoskodnak arról, hogy érdekelt felek semmiféle ellenőrzést ne gyakoroljanak felettük, és ne befolyásolják őket, mivel ez hátrányosan érintené a vizsgálatok és helyszíni ellenőrzések pártatlanságát és minőségét.

               A műszaki szolgálatoknak hozzáféréssel kell rendelkezniük az azon ENSZ-előírásokban említett vizsgálatok vagy helyszíni ellenőrzések felügyeletéhez vagy elvégzéséhez szükséges vizsgálólétesítményekhez és mérőberendezésekhez, amelyek tekintetében kijelölték őket.

               1.5.Az 1.3. pontban említett egy vagy több tevékenység tekintetében a jóváhagyó hatóság is betöltheti a műszaki szolgálat szerepét. Amennyiben egy műszaki szolgálatként eljáró jóváhagyó hatóság kijelölése valamely Szerződő Fél nemzeti jogszabálya útján történt, és finanszírozását is a Szerződő Fél biztosítja, e jegyzék rendelkezéseit vagy az e jegyzék 1., 2. és 3.4. pontjában meghatározott rendelkezésekkel egyenértékű szabályokat kell követni. Ugyanez érvényes azokra a műszaki szolgálatokra is, amelyek kijelölése valamely Szerződő Fél nemzeti jogszabálya útján történt, és a Szerződő Fél kormányának pénzügyi vagy igazgatási irányítása alá tartoznak. Az említett egyenértékű szabályoknak ugyanolyan színvonalú teljesítményt és függetlenséget kell biztosítaniuk.

               1.6.A 3.3. ponttól függetlenül az A. kategóriájú tevékenységek esetében a gyártó vagy a nevében eljáró képviselője csak azon ENSZ-előírások tekintetében jelölhető ki műszaki szolgálatnak, amelyek rendelkeznek az ilyen célra történő kijelölésről. Ebben az esetben – függetlenül az 1.4. pont rendelkezéseitől – az ilyen műszaki szolgálatokat az e jegyzék második részének 1. pontjában említett szabványoknak megfelelően kell akkreditálni.

               1.7.Az 1.5. és 1.6. pontban említett jogalanyok kötelesek megfelelni az 1. pontban foglalt rendelkezéseknek.

               2.A műszaki szolgálatok szakértelmének elbírálása

               2.1.A 1. pontban említett szakértelmet egy olyan értékelő jelentéssel kell igazolni, amelyet valamely illetékes hatóság állított ki
                  3
               . A jelentés egy akkreditációs testület által kiállított akkreditációs bizonyítványt is magában foglalhat.

               2.2.A 2.1. pontban említett értékelést e jegyzék harmadik részének rendelkezései szerint kell elvégezni.

               Az értékelő jelentést legkésőbb három év elteltével felül kell vizsgálni.

               2.3.Az értékelő jelentést továbbítani kell az ENSZ EGB titkárságának és kérésre a Szerződő Feleknek is.

               2.4.A műszaki szolgálatként eljáró jóváhagyó hatóság a megfelelést köteles dokumentumokkal igazolni.

               E dokumentumok közé tartozik egy olyan értékelés is, melyet az értékelt tevékenységtől független ellenőrök végeztek. Az ellenőrök tartozhatnak ugyanahhoz a szervezethez is, amennyiben függetlenek az értékelt tevékenységet végző személyzettől.

               2.5.A műszaki szolgálatként kijelölt gyártónak vagy nevében eljáró képviselőjének be kell tartania a 2. pont vonatkozó rendelkezéseit.

               3.Bejelentési eljárások

               3.1.A Szerződő Felek közlik az ENSZ EGB titkárságával minden egyes kijelölt műszaki szolgálat nevét, címét – beleértve elektronikus címét is – és tevékenységkategóriáit. Ha a későbbiekben változás áll be ezen adatokban, azt is bejelentik az ENSZ EGB titkárságának.

               A bejelentésben meg kell adni azt is, hogy a műszaki szolgálatokat mely ENSZ-előírások tekintetében jelölték ki.

               3.2.Egy műszaki szolgálat az 1. pontban leírt tevékenységeket csak akkor folytathatja ENSZ-típusjóváhagyás céljára, ha előzetesen bejelentették az ENSZ EGB titkárságának.

               3.3.Ugyanazt a műszaki szolgálatot több Szerződő Fél is kijelölheti és bejelentheti, függetlenül a műszaki szolgálatok által folytatott tevékenységek kategóriájától.

               3.4.Az ENSZ EGB titkársága a jóváhagyó hatóságok és a műszaki szolgálatok jegyzékét és elérhetőségi adatait közzéteszi honlapján.

               Második rész: Azok a szabványok, amelyeknek az e jegyzék első részének 1–3.4. pontjában említett műszaki szolgálatoknak meg kell felelniük

               1.Az ENSZ-típusjóváhagyási vizsgálatokkal kapcsolatos tevékenységek, amelyeket az ENSZ-előírásoknak megfelelően kell végezni

               1.1.A. kategória (saját létesítményben végzett vizsgálatok):

               ISO/IEC 17025:2005 a vizsgáló- és kalibrálólaboratóriumok felkészültségének általános követelményeiről.

               Az A. kategóriájú tevékenységekre kijelölt műszaki szolgálatok a gyártó vagy harmadik fél létesítményeiben is végezhetik vagy felügyelhetik az azon ENSZ-előírások szerinti vizsgálatokat, amelyek tekintetében kijelölték őket.

               1.2.B. kategória (gyártó vagy annak képviselője létesítményeiben végzett vizsgálatok felügyelete):

               ISO/IEC 17020:2012 az ellenőrzést végző különféle típusú testületek működésének általános feltételeiről.

               A gyártó vagy harmadik fél létesítményében végzett vizsgálat elvégzése, illetve felügyelete előtt a műszaki szolgálat meggyőződik arról, hogy a vizsgálólétesítmények és mérőberendezések megfelelnek az 1.1. pont idevágó követelményeinek.

               2.A gyártásmegfelelőséghez kapcsolódó tevékenységek

               2.1.C. kategória (a kezdeti értékelésre és a gyártó minőségirányítási rendszerének felügyeleti ellenőrzésére vonatkozó eljárás):

               ISO/IEC 17021:2011 az irányítási rendszerek auditját és tanúsítását végző testületekre vonatkozó követelményekről.

               2.2.D. kategória (a gyártásból vett minták helyszíni ellenőrzése, vizsgálata vagy e tevékenységek felügyelete):

               ISO/IEC 17020:2012 az ellenőrzést végző különféle típusú testületek működésének általános feltételeiről.

               Harmadik rész: A műszaki szolgálatok értékelésére vonatkozó eljárás

               1.Cél

               1.1.A 2. jegyzék e része azokat a feltételeket határozza meg, amelyeknek megfelelően a műszaki szolgálatok értékelésére vonatkozó eljárást az e jegyzék első részének 2. pontjában említett illetékes hatóságnak végeznie kell.

               1.2.Ezek a követelmények értelemszerűen valamennyi műszaki szolgálatra vonatkoznak, függetlenül azok jogi státusától (független szervezet, gyártó vagy műszaki szolgálatként működő jóváhagyó hatóság).

               2.Értékelési elvek

               Az értékelés során a következő alapelvekre kell támaszkodni:

               a)függetlenség mint a megállapítások pártatlanságának és objektivitásának alapja;

               b)bizonyítékokon alapuló megközelítés, amely a megállapítások megbízhatóságát és reprodukálhatóságát biztosítja.

               Az ellenőrök részéről elengedhetetlen a megbízhatóság és feddhetetlenség, valamint a titoktartás és diszkréció. Az eredményekről és a megállapításokról hitelesen és pontosan kell jelentést tenniük.

               3.Az ellenőrök szakértelme

               3.1.Az értékeléseket kizárólag olyan ellenőrök végezhetik, akik rendelkeznek az ehhez szükséges műszaki és közigazgatási ismeretekkel is.

               3.2.Követelmény továbbá az is, hogy csak úgy lehet valaki ellenőr, ha kifejezetten értékelési tevékenységre irányuló képzésben részesült. Ezenkívül rendelkezniük kell a műszaki szolgálat tevékenységéhez kapcsolódó műszaki területen szerzett szaktudással.

               3.3.A fenti 3.1. és a 3.2. pont rendelkezéseinek sérelme nélkül az e jegyzék első részének 2.5. pontjában említett értékelést az értékelendő tevékenységektől független ellenőröknek kell végezniük.

               4.A kijelölés iránti kérelem

               4.1.A kérelmező műszaki szolgálat jogszerűen meghatalmazott képviselője az illetékes hatósághoz hivatalos kérelmet nyújt be. A kérelemnek legalább a következőket tartalmaznia kell:

               a)a műszaki szolgálat általános jellemzői, beleértve társasági formáját, nevét, címeit, jogi státusát, valamint a humán- és technikai erőforrásait;

               b)a vizsgálatok elvégzéséért felelős személyek és a vezetőség részletes ismertetése, amely magában foglalja önéletrajzukat, valamint iskolai végzettségüket és szakmai ismereteiket is;

               c)a fentieken túl a virtuális vizsgálati módszereket alkalmazó műszaki szolgálatoknak azt is igazolniuk kell, hogy képesek számítógéppel támogatott (Computer-Aided-x) környezetben dolgozni;

               d)a műszaki szolgálatra vonatkozó általános információk, mint pl. az általa végzett tevékenységek, adott esetben valamely nagyobb társasággal fennálló kapcsolata, valamint valamennyi olyan telephelyének címe, amelyre a kijelölés hatálya kiterjed;

               e)nyilatkozat arról, hogy a műszaki szolgálat teljesíti a kijelöléssel kapcsolatos követelményeket, illetve az azon ENSZ-előírások szerint a műszaki szolgálatokra háruló kötelezettségeket, amelyek tekintetében kijelölték;

               f)azon megfelelőségértékelési szolgáltatások leírása, amelyeket a műszaki szolgálat a vonatkozó ENSZ-előírások keretében vállal, valamint azoknak az ENSZ-előírásoknak a listája, amelyekre vonatkozóan a műszaki szolgálat a kijelölést kéri, beleértve adott esetben az általuk végzett vizsgálatokra vonatkozó korlátokat;

               g)a műszaki szolgálat minőségbiztosítási kézikönyvének vagy hasonló célt szolgáló működési szabályainak másolata.

               4.2.A műszaki szolgálat által szolgáltatott információk helytállóságát az illetékes hatóság felülvizsgálja.

               4.3.A műszaki szolgálat a 4.1. pontnak megfelelően megadott adatokban bekövetkező minden változásról értesíti a műszaki szolgálatot.

               5.A források felülvizsgálata

               Az illetékes hatóság felülvizsgálja, hogy képes-e elvégezni a műszaki szolgálat értékelését, azaz összhangban van-e ez a tevékenység saját vezérelveivel, elvégezhető-e saját hatáskörben, és megvannak-e hozzá a megfelelő ellenőrök és szakértők.

               6.Az értékelés alvállalkozásba adása

               6.1.Az illetékes hatóság alvállalkozásba adhatja az értékelés egyes részeit egy másik kijelölt hatóságnak, vagy segítséget kérhet más illetékes hatóságok műszaki szakértőitől. A kérelmet benyújtó műszaki szolgálatnak el kell fogadnia az alvállalkozók és a szakértők bevonását.

               6.2.Az illetékes hatóságnak a műszaki szolgálat teljes körű értékeléséhez kellő mértékben figyelembe kell vennie az akkreditációs tanúsítványokat is.

               7.Felkészülés az értékelésre

               7.1.Az illetékes hatóság hivatalosan kijelöl egy értékelő csoportot. Arról is gondoskodik, hogy az egyes kijelölések tekintetében a megfelelő szintű szakértelem rendelkezésre álljon. A csoportnak egészében véve:

               a)megfelelő mélységben ismernie kell azt a szakterületet, amelyre vonatkozóan a kijelölést kérik; valamint

               b)kellő hozzáértéssel kell rendelkeznie ahhoz, hogy megbízható értékelést tudjon készíteni a műszaki szolgálatnak a kijelölés keretében végzett tevékenységeihez szükséges szakértelméről.

               7.2.Az illetékes hatóság pontosan meghatározza az értékelő csoport által elvégzendő feladatokat. Az értékelő csoport feladata a kérelmező műszaki szolgálattól begyűjtött dokumentumok felülvizsgálata és a helyszíni értékelés elvégzése.

               7.3.Az illetékes hatóság a műszaki szolgálattal és a kijelölt értékelő csoporttal megállapodik az értékelés időpontjáról és ütemezéséről. Az illetékes hatóságnak azonban olyan időpont kiválasztására kell törekednie, amely összhangban van a felügyeleti ellenőrzési és újraértékelési tervvel.

               7.4.Az illetékes hatóság gondoskodik arról, hogy az értékelő csoport megkapja a kritériumokat tartalmazó megfelelő dokumentumokat, a korábbi értékelésekről szóló feljegyzéseket, illetve a műszaki szolgálat idevágó dokumentumait és feljegyzéseit.

               8.Helyszíni értékelés

               A műszaki szolgálat értékelését az értékelő csoport a műszaki szolgálat azon telephelyén végzi, ahol a műszaki szolgálat egy vagy több kulcsfontosságú tevékenysége zajlik, adott esetben pedig a műszaki szolgálat működésének további kiválasztott helyszínein szemrevételezéses vizsgálatokat folytat.

               9.Az eredmények elemzése és az értékelő jelentés

               9.1.Az értékelő csoport elemez minden, a dokumentumok és nyilvántartások felülvizsgálata, illetve a helyszíni értékelés során összegyűjtött lényeges információt és bizonyítékot. Az elemzésnek elégséges alapot kell nyújtania ahhoz, hogy a csoport meg tudja állapítani a műszaki szolgálat szakértelmét és a kijelölési követelményeknek való megfelelőségét.

               9.2.Az illetékes hatóság jelentéstételi eljárásainak biztosítaniuk kell a következő követelmények teljesülését.

               9.2.1.Az értékelő csoportnak még a telephelyről való távozást megelőzően megbeszélést kell folytatnia a műszaki szolgálattal. E megbeszélés során az értékelő csoport írásbeli és/vagy szóbeli jelentéssel szolgál az elemzés eredményeiről. A műszaki szolgálat számára lehetőséget kell biztosítani arra, hogy kérdéseket tegyen fel az eredményekkel – adott esetben a megfelelőség hiányával – kapcsolatban, illetve arra vonatkozóan, hogy min alapulnak a megállapítások.

               9.2.2.A műszaki szolgálatot az értékelés eredményéről készített írásbeli jelentésről azonnal tájékoztatni kell. Az értékelő jelentésnek a szakértelemre és a megfelelőségre vonatkozó észrevételeket kell tartalmaznia, és meg kell állapítania, hogy a megfelelés terén tapasztalhatók-e olyan hiányosságok, amelyeket a kijelöléssel kapcsolatos követelmények teljesítéséhez orvosolni kell.

               9.2.3.A műszaki szolgálatot fel kell szólítani, hogy válaszoljon az értékelő jelentésre, és számoljon be azokról az intézkedésekről, amelyeket vagy már meghozott, vagy meghatározott időn belül meg fog hozni a megfelelőség terén meghatározott hiányosságok orvoslásának érdekében.

               9.3.Az illetékes hatóság meggyőződik arról, hogy a műszaki szolgálat megfelelő és a feltárt hiányosságokat hatékonyan orvosló válaszlépéseket tett-e. Amennyiben megítélése szerint a műszaki szolgálat válaszai nem kielégítőek, további információkat kell kérnie. Kiegészítésképpen bizonyítékok kérhetők a meghozott intézkedések hatékony végrehajtásával kapcsolatban, vagy egy újabb értékelés is végezhető a korrekciós intézkedések hatékony végrehajtásának ellenőrzése érdekében.

               9.4.Az értékelő jelentés legalább a következőket tartalmazza:

               a)a műszaki szolgálat egyértelmű azonosítása;

               b)a helyszíni értékelés időpontja(i);

               c)az értékelésben részt vevő ellenőr(ök) és/vagy szakértők neve;

               d)az értékelésbe bevont valamennyi telephely egyértelmű azonosítása;

               e)az értékelés tárgyát képező kijelölés javasolt hatálya;

               f)nyilatkozat arról, hogy a műszaki szolgálat, teljesítve a kijelölés követelményeit, megfelelő belső szervezeti renddel és eljárásokkal rendelkezik, amelyek alátámasztják szakértelmét;

               g)a megfelelés terén tapasztalt valamennyi hiányosság orvoslásával kapcsolatos információk;

               h)ajánlás arra vonatkozóan, hogy kijelöljék-e a kérelmezőt műszaki szolgálatként, illetve megerősítsék-e ebben a funkciójában, avagy sem, és ha igen, akkor mi legyen a kijelölés hatálya.

               10.Kijelölés/a kijelölés megerősítése

               10.1.A jóváhagyó hatóság a jelentés(ek) és bármely idevágó információ alapján haladéktalanul dönt arról, hogy a kijelölést megadja, megerősíti vagy meghosszabbítja-e.

               10.2.A jóváhagyó hatóság tanúsítványt állít ki a műszaki szolgálat számára. E tanúsítvány a következőket tartalmazza:

               a)a jóváhagyó hatóság azonosítása és logója;

               b)a kijelölt műszaki szolgálat egyedi azonosítója;

               c)a kijelölés hatálybalépésének és lejáratának dátuma;

               d)a kijelölés hatályára vonatkozó rövid közlés vagy hivatkozás (alkalmazandó ENSZ-előírások, illetve részeik);

               e)megfelelőségi nyilatkozat, valamint hivatkozás e jegyzékre.

               11.Újraértékelés és felügyeleti ellenőrzés

               11.1.Az újraértékelés hasonlít az első értékelésre, azonban ennek során már a korábbi értékelések alkalmával szerzett tapasztalatokat is figyelembe kell venni. A helyszínen végzett felügyeleti ellenőrzések kevésbé átfogóak, mint az újraértékelések.

               11.2.Az illetékes hatóság valamennyi kijelölt műszaki szolgálat tekintetében elkészíti az újraértékelési és felügyeleti ellenőrzési tervet, amelyet úgy kell kialakítani, hogy a kijelölés hatályának megfelelően vett reprezentatív minták ellenőrzése rendszeresen megtörténjen.

               A helyszíni értékelések gyakorisága – akár újraértékelés, akár felügyeleti ellenőrzés esetében – attól függ, hogy a műszaki szolgálat bizonyítottan milyen szintű stabilitást ért el.

               11.3.Amennyiben a felügyeleti ellenőrzés vagy újraértékelés során a megfelelés terén hiányosságokra derül fény, az illetékes hatóság szigorú határidőt szab a korrekciós intézkedések végrehajtására.

               11.4.Amennyiben a korrekciós vagy javító intézkedésekre nem kerül sor a megállapított határidőn belül, vagy azok nem bizonyulnak elégségesnek, az illetékes hatóság megteszi a megfelelő lépéseket, azaz újabb értékelést végez, illetve felfüggeszti vagy visszavonja a kijelölést egy vagy több olyan tevékenységre vonatkozóan, amelyek tekintetében a műszaki szolgálat a kijelölést megkapta.

               11.5.Amennyiben az illetékes hatóság úgy határoz, hogy a műszaki szolgálat kijelölését felfüggeszti vagy visszavonja, erről a műszaki szolgálatot ajánlott levélben értesíti, és az ENSZ EGB titkárságát is tájékoztatja. Az illetékes hatóságnak azonban mindenképpen meg kell tennie minden szükséges intézkedést a műszaki szolgálat által már megkezdett tevékenységek folyamatosságának biztosítására.

               12.A kijelölt műszaki szolgálatokra vonatkozó nyilvántartások

               12.1.Az illetékes hatóság nyilvántartást vezet a műszaki szolgálatokról annak igazolására, hogy a kijelölésükre – így a szakértelmükre is – vonatkozó követelmények ténylegesen teljesültek.

               12.2.Az illetékes hatóság a műszaki szolgálatokról vezetett nyilvántartásokat az adatok bizalmas jellegére való tekintettel biztonságos helyen őrzi.

               12.3.A műszaki szolgálatokról vezetett nyilvántartás legalább a következőket tartalmazza:

               a)a tárgyban folytatott levelezés;

               b)az értékeléssel kapcsolatos dokumentáció és jelentések;

               c)a kijelölési tanúsítványok másolatai.

               3. jegyzék

               Az ENSZ-típusjóváhagyásokkal kapcsolatos eljárások

               1.Az ENSZ-típusjóváhagyás iránti kérelem és az ENSZ-típusjóváhagyási eljárás lebonyolítása

               1.1.Az ENSZ-típusjóváhagyásra vonatkozó kérelmet a járműgyártó vagy jogszerűen meghatalmazott képviselője (a továbbiakban: kérelmező) nyújtja be az adott Szerződő Fél illetékes hatóságához.

               1.2.Egy adott jármű-, berendezés- vagy tartozéktípus tekintetében kizárólag egy kérelem nyújtható be kizárólag egy olyan Szerződő Fél országában, amely alkalmazza azokat az ENSZ-előírásokat, amelyek alapján az ENSZ-típusjóváhagyást kérik. Minden jóváhagyandó típusra külön kérelmet kell benyújtani.

               1.3.A kérelemben meg kell adni az azon ENSZ-előírásokban meghatározott információkat, amelyek alapján az ENSZ-típusjóváhagyást kérik. Idetartozik a jóváhagyandó típus jellemzőinek részletes, szükség szerint rajzokat, ábrákat és képeket is magában foglaló leírása.

               1.4.A jóváhagyó hatóság, megfelelő indoklással, további információk benyújtására szólíthatja fel a kérelmezőt annak érdekében, hogy el tudja dönteni, milyen jóváhagyási vizsgálatok szükségesek, illetve hogy könnyebb legyen e vizsgálatokat elvégezni.

               1.5.A kérelmező köteles annyi kerekes járművet, berendezést vagy tartozékot a jóváhagyó hatóság rendelkezésére bocsátani, amennyit a vizsgálatok elvégzésének céljára azon ENSZ-előírások meghatároznak, amelyek alapján a jóváhagyást kéri.

               1.6.Az ENSZ-előírásokban meghatározott követelmények betartását a jóváhagyandó típusra jellemző kerekes járműveken, berendezéseken és tartozékokon végzett megfelelő vizsgálatok révén kell igazolni.

               A jóváhagyó hatóság a legrosszabb eset elvét alkalmazva a meghatározott típus azon változatát vagy kivitelét választja ki, amely a vizsgálat céljára a legkedvezőtlenebb körülmények mellett képviseli a jóváhagyandó típust. A döntéseket indoklásukkal együtt csatolni kell a jóváhagyási dokumentációhoz.

               A kérelmező azonban – a jóváhagyó hatósággal egyetértésben – olyan járművet, berendezést vagy tartozékot is kiválaszthat, amely nem jellemző a jóváhagyandó típusra, de az ENSZ-előírások által meghatározott teljesítményszint tekintetében számos nagyon kedvezőtlen jellemzőt kombinál (a legrosszabb eset elve). A legrosszabb eset meghatározásával kapcsolatos döntés megkönnyítése érdekében virtuális vizsgálati módszereket is lehet alkalmazni.

               1.7.A jóváhagyási vizsgálatokat vagy a műszaki szolgálat végzi, vagy a műszaki szolgálat felügyeli. Az ENSZ-előírásokban meghatározott vizsgálati eljárásokat kell alkalmazni, és az azokban előírt berendezéseket és szerszámokat kell használni.

               1.8.A fenti 1.6. és 1.7. pontban említett vizsgálati eljárások helyett a kérelmező kérésére virtuális vizsgálati módszereket is lehet végezni, amennyiben a megfelelő ENSZ-előírások így rendelkeznek, és teljesülnek az 1958. évi megállapodáshoz mellékelt 8. jegyzékben meghatározott általános feltételek.

               1.9.A Szerződő Felek csak akkor adhatnak ki jóváhagyást, ha biztosított az 1958. évi megállapodáshoz mellékelt 1. jegyzékben a gyártás megfelelőségére vonatkozóan meghatározott követelmények teljesülése.

               1.10.Ha a jóváhagyási vizsgálatok során megállapítást nyer, hogy az adott típus megfelel az ENSZ-előírás műszaki követelményeinek, akkor azt jóvá kell hagyni, és az 1958. évi megállapodáshoz mellékelt 4. jegyzéknek megfelelően mindegyik jóváhagyott típushoz jóváhagyási számot, a vonatkozó ENSZ-előírás idevágó rendelkezései szerint pedig jóváhagyási jelet kell rendelni.

               1.11.A jóváhagyó hatóság biztosítja, hogy a jóváhagyási dokumentáció magában foglalja a következőket:

               a)a „legrosszabb eset” alapján történő kiválasztás dokumentálása és annak indoklása; ez tartalmazhat a gyártótól származó információkat is;

               b)minden nagyobb horderejű műszaki értelmezésről, a különféle alkalmazott vizsgálati módszerekről vagy az újonnan bevezetett technológiákról vezetett nyilvántartás;

               c)a műszaki szolgálat által kiállított vizsgálati jegyzőkönyv, amely tartalmazza az adott ENSZ-előírásban meghatározott mérések és vizsgálatok céljára feljegyzett értékeket;

               d)a gyártó által megadott adatközlő lapok, amelyeken megfelelően feltüntették a jóváhagyandó típus jellemzőit;

               e)az 1958. évi megállapodáshoz mellékelt 1. jegyzékben a gyártás megfelelőségére vonatkozóan meghatározott követelmények teljesülését igazoló megfelelőségi nyilatkozat, amelyben megadják, hogy az 1958. évi megállapodáshoz mellékelt 1. jegyzék 1.3. pontjában említett rendelkezések közül melyiket vették figyelembe a kezdeti értékelés alapjaként, valamint azt is, hogy mikor került sor a kezdeti értékelésre és a felügyeleti tevékenységekre;

               f)típusbizonyítvány.

               2.Az ENSZ-típusjóváhagyások módosítása

               2.1.Az a gyártó, amely az általa gyártott járművekre, berendezésekre vagy tartozékokra ENSZ-típusjóváhagyással rendelkezik, haladéktalanul tájékoztatja az ENSZ-típusjóváhagyást kiadó Szerződő Felet, ha az 1.3. pontban említett adatközlő lapon megadott információkhoz képest változások következtek be a típusra vonatkozó adatokban.

               2.2.A Szerződő Fél eldönti, hogy az ENSZ-típusjóváhagyás módosítása a 2.5., illetve 2.6. pontban meghatározott két eljárás közül melyikkel történjen. Szükség szerint a Szerződő Fél a gyártóval egyeztetve dönthet úgy is, hogy új ENSZ-típusjóváhagyás megadására lehet szükség.

               2.3.Az ENSZ-típusjóváhagyás módosítására irányuló kérelmet csak ahhoz a Szerződő Félhez lehet benyújtani, amelyik az eredeti ENSZ-típusjóváhagyást kiadta.

               2.4.Ha a Szerződő Fél az ENSZ-típusjóváhagyás módosításának érdekében helyszíni ellenőrzések vagy vizsgálatok végzését látja szükségesnek, tájékoztatja erről a gyártót.

               2.5.Ha az adatközlő lapokon és a vizsgálati jegyzőkönyvben a típusra vonatkozóan megadott adatokban változások következtek be, de a Szerződő Fél szerint ezeknek nagy valószínűséggel nincs számottevő kedvezőtlen hatása a környezetvédelmi jellemzőkre és/vagy a funkcionális biztonsággal kapcsolatos teljesítményre, és az adott típus továbbra is megfelel a vonatkozó ENSZ-előírások követelményeinek, akkor az ENSZ-típusjóváhagyás módosítása a „felülvizsgálat” elnevezést kapja.

               Ebben az esetben a Szerződő Fél újra kiállítja az adatközlő lapok és a vizsgálati jegyzőkönyvek szükség szerint felülvizsgált oldalait, minden felülvizsgált oldalon egyértelműen feltüntetve a változás jellegét és az új kiadás keltét. Az adatközlő lapok és a vizsgálati jegyzőkönyvek egységes szerkezetbe foglalt, aktualizált, a változtatások részletes leírásával kiegészített változata esetében a fenti követelményt teljesítettnek kell tekinteni.

               2.6.Az ENSZ-típusjóváhagyás módosítása a „kiterjesztés” elnevezést kapja, ha az adatközlő lapokban rögzített adatok változásán kívül:

               a)további helyszíni ellenőrzésekre vagy vizsgálatokra van szükség; vagy

               b)az értesítésben szereplő adatok bármelyike megváltozott (az értesítés csatolmányaiban szereplő adatok kivételével); vagy

               c)egy későbbi módosítássorozat hatálybalépését követően annak alapján történő jóváhagyást kérnek; amennyiben a későbbi módosítássorozat követelményei teljesülnek, a jóváhagyás megadható.

               2.7.Az ENSZ-típusjóváhagyás megerősítéséről, elutasításáról vagy módosításáról a változások megadásával a megfelelő értesítési nyomtatványon tájékoztatni kell az 1958. évi megállapodásban részes és az ENSZ-előírást alkalmazó Szerződő Feleket. Ezenkívül az adatközlő lapok és vizsgálati jegyzőkönyvek értesítéshez csatolt jegyzékét is megfelelően módosítani kell, hogy azon fel legyen tüntetve a legutóbbi felülvizsgálat vagy kiterjesztés időpontja.

               2.8.A jóváhagyást kiterjesztő típusjóváhagyó hatóság a jóváhagyási számot kiegészíti a kiterjesztés számával, amely az eddig megadott egymást követő kiterjesztésekhez az 1958. évi megállapodáshoz mellékelt 4. jegyzéknek megfelelően hozzárendelt számoknak megfelelően növekszik, és kiad egy, az aktuális kiterjesztés számával megjelölt, felülvizsgált értesítést.

               4. jegyzék

               Az ENSZ-típusjóváhagyások számozása

               1.Az 1958. évi megállapodás hatálybalépését követően a Szerződő Felek a 3. jegyzék 1.10. pontjának megfelelően minden új típusjóváhagyáshoz és a típusjóváhagyások minden kiterjesztéséhez típus-jóváhagyási számot rendelnek.

               2.Az 1958. évi megállapodás hatálybalépését követően és az ENSZ-előírások egyes változatainak a jóváhagyási jelekre vonatkozó, esetlegesen ettől eltérő értelmű rendelkezéseinek sérelme nélkül a gyártó, kérésre, a vonatkozó ENSZ-előírások rendelkezéseinek megfelelő jóváhagyási jelet helyez el minden olyan kerekes járművön, berendezésen és tartozékon, amelyre új jóváhagyást adtak, vagy amelynek jóváhagyását kiterjesztették, azonban e jóváhagyási jelben jóváhagyási számként az ebben a jegyzékben említett jóváhagyási szám 2. szakaszának első két számjegyét és a 3. szakasz számjegyeit kell használni. Ez a rendelkezés nem érvényes azonban abban az esetben, amikor valamely ENSZ-előírás úgy rendelkezik, hogy a jóváhagyási jelben jóváhagyási szám helyett jóváhagyási kódot vagy azonosító kódot kell használni. A 3. szakasz kezdő pozícióit kitöltő nullákat el lehet hagyni.

               3.Minden jóváhagyott típushoz jóváhagyási számot kell rendelni. A típus-jóváhagyási szám négy szakaszból áll. A szakaszokat a „*” jel különíti el.

               1. szakasz:
                     az „E” betű és a típusjóváhagyást megadó Szerződő Fél egyedi azonosító száma.

               2. szakasz:
                     a megfelelő ENSZ-előírás száma, amelyet egy „R” betű és az alábbiak követnek:

               a)két számjegy (adott esetben nullával kitöltött kezdő pozíciókkal), amelyek a jóváhagyásra vonatkozó ENSZ-előírás műszaki rendelkezéseit magukban foglaló módosítássorozat számát jelzik (00 az ENSZ-előírás eredeti változata esetében),

               b)egy perjel és két számjegy (adott esetben nullával kitöltött kezdő pozíciókkal), amelyek a jóváhagyásra vonatkozó módosítássorozat kiegészítésének számát jelzik (00 a módosítássorozat eredeti változata esetében),

               c)adott esetben egy perjel és egy vagy két karakter, amelyek a végrehajtás szakaszát jelölik.

               3. szakasz:
                     négyjegyű sorszám (adott esetben nullával kitöltött kezdő pozíciókkal). A számozást 0001-gyel kell kezdeni.

               4. szakasz:
                     kétjegyű sorszám (adott esetben nullával kitöltött kezdő pozíciókkal) a kiterjesztés jelölésére. A számozást 00-val kell kezdeni.

               Csak arab számokat lehet használni.

               4.Ugyanazon Szerződő Fél nem rendelheti ugyanazt a számot több jóváhagyáshoz.

               Példák:

               Példa az 58. ENSZ-előírás eredeti változata alapján Hollandia által kiadott negyedik típusjóváhagyás második kiterjesztésére:

               E4*58R00/00*0004*02

               Példa a 83. ENSZ-előírás harmadik módosítássorozata alapján Nagy-Britannia és Észak-Írország Egyesült Királysága által kiadott 2439. típusjóváhagyás első kiterjesztésére, amely az M és N1kategóriájú járművek I. osztályába tartozó változatára vonatkozik a motor tüzelőanyag-szükséglete szerinti szennyezőanyag-kibocsátása tekintetében.

               E11*83R03/00J*2439*01

               5. jegyzék

               A jóváhagyási dokumentumok továbbítása

               1.Ha egy jóváhagyó hatóság köteles benyújtani egy jóváhagyás és csatolmányai másolatát, vagy erre kérik, a dokumentumokat papíralapú vagy e-mailben továbbított elektronikus formátumban, illetve az ENSZ Európai Gazdasági Bizottsága által létrehozott biztonságos internetes adatbázison keresztül is benyújthatja.

               2.A biztonságos internetes adatbázisban tárolt dokumentumoknak legalább azokat a dokumentumokat magukban kell foglalniuk, amelyeket az egyes ENSZ-előírások meghatároznak. Idetartozik az a dokumentáció is, amely a kerekes járművek, berendezések és tartozékok típusának az ENSZ-előírás szerinti jóváhagyásának megadásáról, kiterjesztéséről, elutasításáról, visszavonásáról vagy gyártásának végleges leállításáról szóló, a Szerződő Feleknek megküldött értesítéshez kapcsolódik.

               3.Ha a kerekes járművek, berendezések és tartozékok típusjóváhagyásait a biztonságos internetes adatbázisban tárolják, akkor az ENSZ-előírásokban előírt jóváhagyási jelölések helyett az
                   jellel bevezetett egyedi azonosító („Unique Identifier”) is használható, ha az ENSZ-előírások erről másként nem rendelkeznek. Az egyedi azonosítókat az adatbázis automatizált módon állítja elő.

               4.Az egyedi azonosítón keresztül az adott ENSZ-előírást alkalmazó minden Szerződő Fél számára hozzáférhetővé kell tenni az adatbázisban az adott ENSZ-előírással kapcsolatban tárolt információkat, csakúgy mint az egyes jóváhagyásokkal kapcsolatos megfelelő információkat is.

               5.Az 1958. évi megállapodáshoz mellékelt ENSZ-előírások rendelkezhetnek úgy is, hogy – amennyiben ez a jóváhagyási folyamat hatékony lebonyolításához szükséges és a Szerződő Felek által meghatározott hozzáférési jogok lehetővé teszik – a típusjóváhagyásokat elektronikus formátumban, a biztonságos internetes adatbázison keresztül kell továbbítani.

               6. jegyzék

               Az ENSZ-előírások alkalmazásával és a jóváhagyások ENSZ-előírások alapján történő megadásával kapcsolatos értelmezési kérdések megoldására szolgáló eljárások

               1.Az ENSZ-típusjóváhagyás megadása előtt felmerülő értelmezési kérdések

               Ha egy ENSZ-típusjóváhagyás iránti kérelemhez arra van szükség, hogy a jóváhagyó hatóság nagyobb horderejű értelmezést adjon az ENSZ-előírás alkalmazásával kapcsolatban, vagy ha a kérelmező erre kéri a jóváhagyó hatóságot, a hatóság a döntéshozatal előtt aktívan tájékoztatja a többi jóváhagyó hatóságot, és kikéri a véleményüket.

               Az érintett jóváhagyó hatóság értesíti az ENSZ-előírást alkalmazó többi jóváhagyó hatóságot a kérdésről és az értelmezéssel kapcsolatban javasolt megoldásról, mellékelve a gyártó által megadott minden kiegészítő információt. Alapszabályként mindez elektronikus úton történik. A többi jóváhagyó hatóságnak tizennégy nap áll rendelkezésére a válaszadáshoz.

               a)A jóváhagyó hatóság a kapott észrevételek figyelembevételével már az új értelmezés szerint adhat jóváhagyásokat.

               b)Amennyiben a kapott észrevételek alapján nem lehet dönteni, a jóváhagyó hatóság a lenti 3. pontban megállapított eljárásnak megfelelően további információkat kér.

               2.Az ENSZ-típusjóváhagyás megadása után felmerülő értelmezési kérdések

               Ha a Szerződő Felek egy jóváhagyás kiadását követően különféle értelmezéseket alkalmaznak, a következő eljárásokat kell követni.

               A Szerződő Felek először is kölcsönös megállapodás útján próbálják rendezni a kérdést. Ehhez a Szerződő Felek együttműködésére van szükség, valamint arra, hogy vizsgálják felül az értelmezési vita tárgyát képező kerekes járművek, berendezések és tartozékok vizsgálatára és jóváhagyására alkalmazott eljárásokat. A következő eljárások alkalmazandók:

               a)Abban az esetben, ha valamelyik jóváhagyó hatóság elismeri, hogy hibázott, az 1958. évi megállapodás rendelkezéseinek megfelelően kell eljárnia, különösen annak 4. cikke szerint.

               b)Ha a Szerződő Felek olyan megállapodásra jutnak, amely a meglévő gyakorlat új vagy eltérő értelmezését teszi szükségessé (mindkét Szerződő Fél részéről), erről sürgősen tájékoztatják az adott ENSZ-előírást alkalmazó többi érintett Szerződő Felet. A többi félnek tizennégy napja van a döntéssel kapcsolatos észrevételeik megtételére, amit követően a jóváhagyó hatóságok – a kapott észrevételek figyelembevételével – már az új értelmezés szerint adhatnak ki ENSZ-típusjóváhagyásokat.

               c)Ha az érintett Szerződő Felek nem jutnak megállapodásra, akkor a lenti 3. pontban leírt választottbírósági eljárás révén kell a helyzet tisztázására törekedniük.

               d)Az ügyet azonban mindenképpen a Járműelőírások Harmonizálása Világfórum (WP.29) illetékes kiegészítő munkacsoportjának tudomására kell hozni. A kiegészítő munkacsoport szükség esetén megfelelő jogszabály-módosítási javaslatokat terjeszt a WP.29 elé az értelmezések közötti különbségek feloldása céljával.

               3.Választottbírósági eljárás a WP.29 és kiegészítő munkacsoportjainak bevonásával

               A munkacsoportok elnökei azonosítják azokat a konkrét kérdéseket, amelyek a Szerződő Felek által az ENSZ-előírások alkalmazásával és ezen ENSZ-előírások alapján megadott típusjóváhagyásokkal kapcsolatban alkalmazott eltérő értelmezésekből adódnak, annak érdekében, hogy a lehető leghamarabb feloldják a különféle értelmezések közötti ellentmondásokat.

               A munkacsoportok elnökei az értelmezési kérdések rendezésére megfelelő eljárásokat dolgoznak ki, amelyek révén a WP.29 előtt igazolják az alábbiakat:

               a)teljes mértékben figyelembe vették az érintett Szerződő Felek jóváhagyó hatóságainak különböző véleményeit, csakúgy mint az ENSZ-előírást alkalmazó többi Szerződő Fél meglátásait is;

               b)a döntések megfelelő műszaki tanácsadáson és a szakterület teljes körű figyelembevételén alapulnak;

               c)lehetőség szerint egyhangú döntéseket hoznak; valamint

               d)átlátható és ellenőrizhető eljárásokat alkalmaznak.

               Ha ez a kérdés rendezéséhez szükséges, az elnök új napirendi pontot terjeszthet elő a kiegészítő munkacsoport legközelebbi ülésére, a WP.29 előzetes jóváhagyása nélkül is. Ebben az esetben az elnök a lehető leghamarabb jelentést tesz a kérdéssel kapcsolatban elért haladásról a WP.29-nek.

               A választottbírósági eljárás lezárultával az elnök jelentést tesz a WP.29-nek.

               3.1.Amennyiben a kérdést a hatályos jogszabályok keretében rendezni lehet:

               az ENSZ-előírást aszerint kell végrehajtani, ahogyan azt a munkacsoportban értelmezték, és a jóváhagyó hatóságoknak ennek megfelelő ENSZ-típusjóváhagyásokat kell kiadniuk.

               3.2.Amennyiben a kérdést nem lehet rendezni a hatályos jogszabályok keretében:

               értesíteni kell a WP.29-et, amely felkéri a megfelelő kiegészítő munkacsoportot, hogy következő ülésén kiemelt kérdésként foglalkozzon ezzel a problémával. Az ülés napirendjét ennek megfelelően módosítani kell.

               A kiegészítő munkacsoport az értelmezési kérdéssel kapcsolatban tett minden javaslatot figyelembe vesz, és a szokásos eljárások útján hivatalos javaslatokat terjeszt a WP.29 elé az érintett ENSZ-előírás módosításának céljával. A WP.29 következő ülésén kiemelt kérdésként kezeli a problémát.

               7. jegyzék

               Az új technológiákkal kapcsolatos kivételes jóváhagyásokra vonatkozó eljárás

               1.Egy adott ENSZ-előírást alkalmazó Szerződő Felek a gyártó ezirányú kérelmére az ENSZ-előírás alapján kivételes jóváhagyást is adhatnak valamely olyan járműre, berendezésre vagy tartozékra, melynek a szóban forgó ENSZ-előírás egy vagy több követelményével összeegyeztethetetlen technológiák is részét képezik, amennyiben erre az 1958. évi megállapodással létrehozott igazgatási bizottság az e jegyzék 2–12. pontjában leírt eljárásnak megfelelően engedélyt adott.

               2.A kivételes jóváhagyás engedélyezésének megadására vonatkozó döntés meghozataláig az ENSZ-előírást alkalmazó Szerződő Fél ideiglenes jóváhagyást adhat ki, csak a saját területére vonatkozó hatállyal. Az említett ENSZ-előírást alkalmazó többi Szerződő Fél dönthet úgy, hogy a saját területén elfogadja ezt az ideiglenes jóváhagyást.

               3.Az e jegyzék 2. pontjában említett ideiglenes jóváhagyást megadó Szerződő Fél értesíti döntéséről az igazgatási bizottságot, és benyújt egy, a következő információkat tartalmazó dossziét:

               a)annak indoklása, hogy a jármű, berendezés vagy tartozék a szóban forgó technológiák vagy koncepció miatt miért válik összeegyeztethetetlenné az ENSZ-előírásban foglalt követelményekkel;

               b)a vonatkozó biztonsági, környezetvédelmi és egyéb szempontok leírása és a meghozott intézkedések;

               c)a vizsgálatok leírása az eredményekkel együtt, amelyek igazolják, hogy a biztonság és környezetvédelem szintje legalább azzal egyenértékű, mint amit azon követelmények biztosítanak, amelyek tekintetében a mentességet kérelmezik;

               d)kérelem arra vonatkozóan, hogy az ENSZ-előírás alapján a jármű, berendezés vagy tartozék típusára kivételes jóváhagyást adhassanak.

               4.Az igazgatási bizottság az értesítés kézhezvételét követő ülésén az értesítéshez tartozó, e jegyzék 3. pontjában említett teljes dossziét figyelembe veszi, feltéve, hogy az értesítést legalább három hónappal az ülés előtt megkapta. Miután az igazgatási bizottság megvizsgálta a dossziét, vagy engedélyezi, illetve elutasítja a kivételes jóváhagyás megadására irányuló kérelmet, vagy a kérdést az illetékes kiegészítő munkacsoport elé utalja.

               5.Az igazgatási bizottság a függelék 8. cikkében említett eljárással dolgozza ki döntését.

               6.Az e jegyzék 3. pontjában említett, valamely ENSZ-előírás alapján megadott kivételes jóváhagyásra irányuló kérelmet engedélyezettnek kell tekinteni, kivéve, ha az ENSZ Európai Gazdasági Bizottságának ügyvivő titkára által az igazgatási bizottság engedélyezéssel kapcsolatban elfogadott döntéséről küldött értesítéstől számított egy hónapon belül az értesítés időpontjában az ENSZ-előírást alkalmazó Szerződő Felek több mint egyötöde arról tájékoztatja az ENSZ Európai Gazdasági Bizottságának ügyvivő titkárát, hogy nem ért egyet a kivételes jóváhagyás engedélyezésével.

               7.Ha engedélyezik a kivételes jóváhagyás megadását, az ENSZ Európai Gazdasági Bizottságának ügyvivő titkára a lehető leghamarabb értesíti erről a szóban forgó ENSZ-előírást alkalmazó Szerződő Feleket.

               Ez utóbbi értesítés időpontjától kezdve az e jegyzék 3. pontjában említett Szerződő Fél megadhatja a kivételes jóváhagyást az ENSZ-előírás alapján. A kivételes jóváhagyást az ENSZ-előírást alkalmazó Szerződő Felek elfogadják, azon felek kivételével, akik az ENSZ Európai Gazdasági Bizottságának ügyvivő titkárát egyet nem értésükről vagy arról tájékoztatták, hogy a kivételes jóváhagyást nem kívánják azonnali hatállyal elfogadni. Az egyet nem értésüket bejelentő vagy a kivételes jóváhagyást nem azonnali hatállyal elfogadó Szerződő Felek az igazgatási bizottság engedélyével később elfogadhatják a kivételes jóváhagyást, amennyiben tájékoztatják az ENSZ Európai Gazdasági Bizottságának ügyvivő titkárát e döntésükről.

               8.Az igazgatási bizottság az esetleges korlátozásokat az engedélyezéssel kapcsolatban elfogadott döntésében rögzíti. A határidők nem lehetnek rövidebbek 36 hónapnál. Az ENSZ-előírást alkalmazó Szerződő Felek legalább a határidő lejárta előtt elfogadják a kivételes jóváhagyást (ha van ilyen határidő), vagy ha a szóban forgó ENSZ-előírás a későbbiekben e jegyzék 9. és 10. pontjának megfelelően a kivételes jóváhagyás hatálya alá tartozó technológia figyelembevétele érdekében módosul, akkor addig az időpontig, amelytől a Szerződő Felek az ENSZ-előírás előző változata alapján megadott jóváhagyásokat már elutasíthatják, aszerint, hogy a két időpont közül melyik a korábbi.

               Az a Szerződő Fél, amely engedélyt kapott a kivételes jóváhagyás megadására, gondoskodik arról, hogy a gyártó a jóváhagyásra vonatkozó valamennyi korlátozást betartsa, valamint hogy az értesítésben világosan fel legyen tüntetve, hogy a jóváhagyás az igazgatási bizottság által engedélyezett kivételen alapul.

               9.Az igazgatási bizottság egyidejűleg az ENSZ-előírásért felelős kiegészítő munkacsoportot is tájékoztatja arról, hogy engedélyezte a kivételes jóváhagyás megadását.

               Annak a Szerződő Félnek, amely engedélyt kapott a kivételes jóváhagyás megadására, javaslatot kell benyújtania az ENSZ-előírásért felelős kiegészítő munkacsoporthoz azon ENSZ-előírás műszaki haladáshoz való hozzáigazítását célzó módosítására vonatkozóan, amely tekintetében előzőleg a kivételes jóváhagyást kérte. Ennek legkésőbb a kiegészítő munkacsoport azt követő üléséig meg kell történnie, hogy az igazgatási bizottság e jegyzék 6. pontjának megfelelően értesítést küldött az az engedélyezéssel kapcsolatban elfogadott döntésről.

               10.Amint módosították az ENSZ-előírást azon technológia figyelembevétele érdekében, amelyre tekintettel előzőleg a kivételes jóváhagyást megadták, és az ENSZ-előírás hatályba lépett, a gyártó a szóban forgó ENSZ-előírás alapján megadott kivételes jóváhagyás helyett a típusjóváhagyásnak a módosított ENSZ-előírás alapján történő megadását kérheti. A típusjóváhagyást megadó jóváhagyó hatóság a lehető legrövidebb ésszerű határidőn belül visszavonja a kivételes jóváhagyást, vagy tájékoztatja azt a jóváhagyó hatóságot, amely előzőleg a kivételes jóváhagyást megadta, hogy azt vissza kell vonni.

               11.Amennyiben az ENSZ-előírás módosítására irányuló eljárás nem zárul le az e jegyzék 8. pontjában megadott határidő előtt, a kivételes jóváhagyás érvényessége meghosszabbítható azon Szerződő Fél kérésére, amely előzőleg megadta a kivételes jóváhagyást, az e jegyzék 2. és 3. pontjában leírt eljárással elfogadott döntés függvényében. Ha azonban az a Szerződő Fél, amely engedélyt kapott a kivételes jóváhagyás megadására, elmulasztotta az e jegyzék 9. pontjában megállapított határidőn belül benyújtani az ENSZ-előírás módosítására irányuló javaslatot, haladéktalanul vissza kell vonnia a kivételes jóváhagyást, az e jegyzék 8. pontjában megállapított határidő betartásával. Az a Szerződő Fél, amelyik visszavonta a kivételes jóváhagyást, tájékoztatja erről az igazgatási bizottságot annak következő ülésén.

               12.Ha az igazgatási bizottság úgy határoz, hogy nem engedélyezi a kivételes jóváhagyás megadását, az a Szerződő Fél, amely az e jegyzék 2. pontjában említett ideiglenes jóváhagyást kiadta, visszavonhatja ezt az ideiglenes jóváhagyást. Ebben az esetben a Szerződő Fél haladéktalanul értesíti az ideiglenes jóváhagyás jogosultját arról, hogy ezt az ideiglenes, e jegyzék 2. pontjának megfelelően megadott jóváhagyást vissza fogják vonni hat hónappal az idevágó döntéshozatalt követően, figyelembe véve azt is, hogy az ideiglenes jóváhagyásnak a megadás időpontjától legalább tizenkét hónapig érvényben kell maradnia.

               8. jegyzék

               A virtuális vizsgálati módszerekre vonatkozó általános feltételek

               1.Virtuális vizsgálat

               A virtuális vizsgálatok leírásához és elvégzéséhez alapstruktúraként az alábbi rendszert kell használni:

               a)cél;

               b)szerkezetmodell;

               c)peremfeltételek;

               d)a terhelésre vonatkozó feltételezések;

               e)számítás;

               f)értékelés;

               g)dokumentáció.

               2.A számítógépes szimuláció és kalkuláció alapelvei

               2.1.Matematikai modell

               A matematikai modellt a gyártónak kell biztosítania. A modellnek tükröznie kell az idevágó ENSZ-előírások követelményeinek és peremfeltételeinek megfelelően vizsgálandó járművek, berendezések és tartozékok szerkezetének összetettségét.

               Az alkatrészek járműtől független vizsgálatára értelemszerűen ugyanezek a rendelkezések vonatkoznak.

               2.2.A matematikai modell validálási folyamata

               A matematikai modellt a tényleges vizsgálati feltételekkel összehasonlítva kell validálni.

               E célból fizikai vizsgálatokat kell elvégezni oly módon, hogy a matematikai modell alkalmazásával kapott eredményeket össze lehessen hasonlítani a fizikai vizsgálat eredményeivel. A vizsgálati eredmények összehasonlíthatóságát bizonyítani kell. A gyártó vagy a műszaki szolgálat validálási jegyzőkönyvet készít, amelyet be kell nyújtani a jóváhagyó hatósághoz.

               A matematikai modell és a szoftver minden olyan módosítására, amely valószínűleg érvényteleníti a validálási jegyzőkönyvet, fel kell hívni a jóváhagyó hatóság figyelmét, amely új validálási eljárás végzését írhatja elő.

               2.3.Dokumentáció

               A szimulációhoz és a számításhoz használt adatokat és segédeszközöket a gyártó rendelkezésre bocsátja, és a műszaki szolgálat számára megfelelő módon dokumentálja.

               3.Eszközök és támogatás

               A jóváhagyó hatóság vagy a műszaki szolgálat kérésére a gyártó biztosítja a szükséges eszközöket vagy az azokhoz való hozzáférést, beleértve a szoftvereket is.

               A gyártó emellett megfelelő támogatást nyújt a jóváhagyó hatóság vagy a műszaki szolgálat számára.

               Az, hogy a műszaki szolgálat részére hozzáférést és támogatást biztosítanak, nem menti fel a műszaki szolgálatot a személyzet szakismereteire, a jogdíjak megfizetésére és a titoktartásra vonatkozó kötelezettsége alól.

                     (1)
                  A megállapodás korábbi címei:Egyezmény a közúti járművekre, a közúti járművekbe szerelhető alkatrészekre, illetve a közúti járműveknél használatos tartozékokra vonatkozó egységes műszaki előírások elfogadásáról és ezen előírások alapján kibocsátott jóváhagyások kölcsönös elismerésének feltételeiről, kelt Genfben, 1958. március 20-án (eredeti változat);Megállapodás a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről, kelt Genfben, 1995. október 5-én (2. felülvizsgálat).

                     (2)
                  Megállapodás a kerekes járművekre és az azokba szerelhető, illetve az azokon használható berendezésekre és tartozékokra vonatkozó harmonizált műszaki ENSZ-előírások elfogadásáról, valamint az ezen ENSZ-előírások alapján megadott jóváhagyások kölcsönös elismerésének feltételeiről.

                     (3)
                  „Illetékes hatóság”: vagy a jóváhagyó/kijelölt hatóság, vagy a nevükben eljáró megfelelő akkreditációs szerv.